amanoisuno/poet huggingface dataset:
晨起 陸游
一官又寄汝江頭，落魄文園故倦遊。榻上鐸聲悲破夢，簷邊桐葉冷生秋。暮年作吏寧長策，薄禄縻人尚小留。晨起凭欄嘆衰甚，接䍦紗薄髮颼颼。
雨夜 陸游
兩鬢新霜換舊青，客遊身世等浮萍。少年樂事消除盡，雨夜焚香誦道經。
得京書或怪久不通問 陸游
慣向江湖鎩羽翰，雲霄那敢接鵷鸞。百年未必如炊久，萬事真須作夢看。白首據鞍慚侠氣，青燈顧影嘆儒酸。手遮西日成何味，還我平生舊釣竿。
水亭 陸游
日淡暑猶薄，雨餘風更清。翛然水亭立，試此葛衣輕。晒粉憐孤蝶，穿枝喜晚鶯。誰知簿書裏，也復得吾生。
醉眠 陸游
達士如鴟夷，無客亦自醉。癡人如撲滿，多藏作身祟。放翁亦何長，偶自遠聲利。胸中白如練，不著一毫僞。醉来酣午枕，晴日雷起鼻。寄謝敲門人，予方有公事。
感舊絕句七首  其一 陸游
鴨翎堠前山簇馬，雞蹤橋下水連天。金丹煉成不肯服，且戲人間五百年。
感舊絕句七首  其二 陸游
鵝黄酒邊緑荔枝，摩訶池上納涼時。冰紈不畫驂鸞女，却寫江南白紵辭。
感舊絕句七首  其三 陸游
南市夜夜上元燈，西郊日日是清明。青氊犢車碾花去，黄金馬鞭穿柳行。
感舊絕句七首  其四 陸游
十月新霜兔正肥，佳人駿馬去如飛。纖腰嫋嫋戎衣窄，學射山前看打圍。
感舊絕句七首  其五 陸游
半紅半白官池蓮，半醒半醉女郎舩。鴛鴦驚起何曾管，折得雙頭喜欲顛。
感舊絕句七首  其六 陸游
紅葉琵琶出嘉州，四弦彈盡古今愁。胡沙漫漫紫塞曉，漢月娟娟青冢秋。
感舊絕句七首  其七 陸游
美人傳酒清夜闌，欲歌未歌愁遠山。蒲萄一斗元無價，換得涼州也是閑。
晝臥聞百舌 陸游
雨後郊原已遍犁，陰陰簾幙燕分泥。閑眠不作華胥計，說與春烏自在啼。
寄呂博士 陸游
薄宦東西蜀，僑居太少城。休論九年謫，喜識萬人英。别久心常折，書来眼未明。功名君自力，丘壑我平生。
遊疏山 陸游
我願匹馬飛騰遍九州，如今苦無騕褭與驊騮。葛陂之龍又難致，兀兀安得忘吾愁。幸餘一事差可喜，雲山萬里芒鞵底。曵杖行穿嶓冢雲，試茶手挹香溪水。江西山水增怪奇，疏山之名舊所知。惜哉不見侏儒師，尚想薪水俱空時。寺門欲近山若拆，老樹蒼崖含古色。挂包便住吾豈能，一来要是疏山客。
疏山東堂晝眠 陸游
飯飽眼欲閉，心閑身自安。樂超六欲界，美過八珍盤。香縷縈簷斷，松風逼枕寒。吾兒解原夢，爲我轉雲圑。
山中作 陸游
朱墨紛紛訟滿庭，半年初得試山行。燒香掃地病良已，飲水飯蔬身頓輕。日落三通傳浴鼓，雨餘千耦看農耕。故巢光景還如此，爲底淹留白髮生。
觀蔬圃 陸游
菘芥可葅芹可羮，晚風咿{中軋}桔槔聲。白頭孤宦成何味，悔不畦蔬過此生。
東堂晨起有感 陸游
不解飛車越九州，青鞵處處爲山留。百年未盡且作夢，三日閑行聊散愁。世上幾經華表柱，尊前好在黑貂裘。龍泉幸是無人斸，暮露光芒上斗牛。
金溪道中 陸游
雲闇苦竹市，雨来烏石岡。駕犁雙犢健，煮繭一村香。天地君恩重，風埃吏責忙。敢辭坡路滑，且領筍輿涼。
小憩前平院戲書觸目 陸游
道邊小寺名前平，殘僧二三屋半傾。旁分千畦畫楸局，正對一山横翠屏。修纖弱蔓上幽援，堅瘦穉柏當前榮。稻秧正青白鷺下，桑椹爛紫黄鸝鳴。村虚賣茶已成市，林薄打麥惟聞聲。泥行扶犁吒新犢，野饁燒笋炊香秔。十年此樂發夢想，忽然到眼難爲情。上車欲去復回首，那將暮境供浮名。
遣興 陸游
小麥登場雨熟梅，閉門病眼每慵開。酒杯不解爲愁敵，書卷纔開作睡媒。骨朽空名垂斷簡，冢荒殘碣臥蒼苔。紛紛傾奪知何得，老覺人間但可哀。
雨後獨登擬峴臺 陸游
高城斷處閣横空，目力雖窮興未窮。燕子爭泥朱檻外，人家曬網緑洲中。誰能招喚三秋月，我欲憑陵萬里風。更比峴山無湛輩，論交惟是一枝笻。
數日訴牒苦多憊甚戲作 陸游
江南五月暑猶薄，梅子正黄風雨惡。庭中訟獠不貸人，急甚常如虎遭縛。空齋鼠迹留几塵，賦詩飲酒疑前身。脫歸徑臥與壁語，敢恨無人問良苦。
與黎道士小飲偶言及曾文清公慨然有感 陸游
臨川税駕忽數月，嗜睡愛閑常閉門。君詩始惬病僧意，吾道難爲俗人言。秋雨凄凄黄葉寺，春風酣酣緑樹村。曾公九原不可作，一尊破涕誦招魂。
念歸 陸游
江城五月朝暮雨，雨脚纔收水流礎。酒杯未把愁作病，麈柄欲拈誰共語。有時暫解簿書圍，獨坐藤床看香縷。林塘渺渺鳩正懽，簾幙陰陰燕新乳。湖山舊隱入我夢，白首忘歸獨安取。一生花裏醉春風，即今願作扶犁翁。
五月十一日夜且半夢從大駕親征盡復漢唐故地見城邑人物繁麗云西涼府也喜甚馬上作長句未終篇而覺乃足成之 陸游
天寶胡兵陷兩京，北庭安西無漢營。五百年間置不問，聖主下詔初親征。熊羆百萬從鑾駕，故地不勞傳檄下。築城絕塞進新圖，排仗行宮宣大赦。岡巒極目漢山川，文書初用淳熙年。駕前六軍錯錦繡，秋風鼓角聲滿天。苜蓿峰前盡亭障，平安火在交河上。涼州女兒滿高樓，梳頭已學京都様。
雨夜二首  其一 陸游
牆西泥三寸，牆東草三尺。可憐白鹿泉，蛙黽紛狼籍。濕螢如隕星，入戸黏几席。病夫本嗜睡，況此風雨夕。永懷瀼西寺，更憶山南驛。陳迹不可追，昏然墮吾幘。
雨夜二首  其二 陸游
簷高雨聲壯，堂豁霧氣入。飛螢照畫棟，相逐光熠熠。向来經春旱，蒼耳暗原隰。微官又厚責，撫事百憂集。三日雨不休，四野苖盡立。登高思賦詩，簿書縛人急。
焚香晝睡比覺香猶未散戲作二首  其一 陸游
小屏烟樹遠參差，吏散身閑與睡宜。誰似爐香念幽獨，伴人直到夢回時。
焚香晝睡比覺香猶未散戲作二首  其二 陸游
燕梁寂寂篆烟殘，偷得勞生數刻閑。三疊秋屏護琴枕，臥遊忽到瀼西山。
仲夏小旱方致禱忽大雨連日江水爲漲喜而有作 陸游
旱苖垂槁嘆何堪，大雨誰知變立談。翠麓青林呑欲盡，惡風白浪戰方酣。江翻龜窟連雲澤，雷挟龍腥起雪潭。從此年豐真少事，炷香終日坐蒲龕。
冒雨登擬峴臺觀江漲 陸游
雨氣分千嶂，江聲撼萬家。雲翻一天墨，浪蹴半空花。噴薄侵虚閣，低昻泛斷槎。壯遊思夙昔，乘醉下三巴。
薙庭草 陸游
露草烟蕪與砌平，群蛙得意亂疏更。微涼要作安眠地，放散今宵鼓吹聲。
蛺蝶詞 陸游
蛱蝶子，去復来，草長齊腰花亂開。蜜蜂辛苦爲人計，林鶯百囀胡爲哉。嗟爾蛺蝶獨得意，飛来飛去無嫌猜。追花逐絮闌干角，人生安得如汝樂。
大雨踰旬既止復作江遂大漲二首  其一 陸游
牆角蚊雷喧甲夜，濕星昏昏出雲罅。臨堂仰占久嘆咤，懸知龍君未稅駕。行人困苦泥沒胯，居人悲啼江入舍。便晴猶可望秋稼，努力共禱城南社。
大雨踰旬既止復作江遂大漲二首  其二 陸游
一春少雨憂旱暵，熟睡湫潭坐龍懶。以勤贖懶護其短，水浸城門渠不管。傳聞霖潦千里遠，榜舟發粟敢不勉。空村避水無雞犬，茆舍夜深螢火滿。
燒丹示道流 陸游
昔燒大藥青牛谷，磊落玉床收箭鏃。扶桑朝暾謹火候，仙掌秋露勤沐浴。带間小瓢鬼神衛，異氣如虹夜穿屋。點成黄金棄山海，揮手人間一裘足。明年服丹徑仙去，洞庭月冷吹横玉。相逢只恐驚倒君，毛髮毿毿垂地緑。
書感 陸游
半世狂疏踐駭機，暮年持此欲安居。曾憑香火消前業，已築茆茨訟昨非。薄俗慣看翻覆手，憂心空復倒顛衣。烟蓑雪笠家風在，送老湖邊一釣磯。
夏日 陸游
病退身初健，時清吏更休。渴蜂窺硯水，慵燕息簾鈎。碁局每坐隱，屏山時臥遊。真成愛長日，未用憶新秋。
寄統 陸游
大兒挈藥囊，小兒負書笈。共作蘭亭遊，詎必群賢集。言此二十年，白首終未踐。汝復守荆扉，經年不相見。楚越天一涯，書疏何由頻。諸弟亦可憐，說兄輒酸辛。江城秋尚遠，桐葉落可掃。悵然懷故谿，菱絲雨中老。
自訟 陸游
家弊須微禄，年衰尚遠遊。未逃朋友責，更遣吏民羞。采藥思長往，傳書却小留。微風入桐葉，分我一簾秋。
夏日晝寢夢遊一院闃然無人簾影滿堂惟燕蹋箏弦有聲覺而聞鐵鐸風響璆然殆所夢也邪因得絕句 陸游
桐陰清潤雨餘天，簷鐸揺風破晝眠。夢到畫堂人不見，一雙輕燕蹴箏弦。
虚堂 陸游
暑氣虚堂一點無，爽如秋露貯冰壺。滄州未遽浮舴艋，碧井聊聽放轆轤。肅肅清風生薤簟，酣酣美睡付紗幮。惱人不奈奴兵輩，環抱文書待日晡。
夢仙 陸游
中宵遊帝所，廣殿綴仙官。天逼星辰大，霜清劍珮寒。賦詩題碧簡，侍宴跨青鸞。惆悵塵緣重，夢殘更未殘。
自嘲 陸游
夜作看花夢，朝賦飲酒詩。吾夢固忘矣，詩亦聊自欺。荒園無佳花，牽牛漫疏籬。給酒月四斗，一觴難屢持。悲歡有定數，未至誰得知。願從大鈞問，一笑在何時。
長歌行 陸游
燕燕尾涎涎，横穿乞巧樓。低入吹笙院，鴨鴨觜唼唼。朝浮杜若洲，暮宿蘆花夾。嗟爾自適天，地間將儔命。侶意甚閑我，今獨何爲一。笑乃爾慳世，上悲歡亦偶。然何時爛醉，錦江邊人歸。華表三千歲，春入箜篌十四弦。
對酒 陸游
簷鐸鳴雜珮，簾旌動微波。我老懶讀書，如此長日何。名酒来清江，嫩色如新鵝。奇葅映玉盤，珍鮓開緑荷。萬事姑置之，逌然酣且歌。宦遊亦何好，且復小婆娑。秋風雲門道，踏月捫青蘿。
自詠 陸游
夢歸不恨故山深，霜雪今年已滿簪。報國有心身潦倒，養生無術病侵尋。晨興聊取經遮眼，夜坐時憑易洗心。安用更爲逃暑飲，虚堂三復自蕭森。
夏日睡起 陸游
簟紋似秋水，含風蹙微漪。帳幅如春烟，縹緲不受吹。團扇墮枕邊，皎皎素月暉。非睡復非覺，心定息自遲。茶熟我亦起，寒泉掬珠璣。浮瓜空把玩，甚矣今年衰。
所居堂極涼雖三伏常有秋意也偶得長句 陸游
高棟虚簷六月涼，野人誰遣寄華堂。炎威自避重重幙，清吹時生曲曲廊。白苧出箱開疊雪，甘瓜隨刃落輕霜。憑誰爲報金羈客，滿帽京塵有底忙。
雨後露坐小酌 陸游
閉門誰與樂頽年，旋掃桐陰近酒邊。病久一春稀見蝶，雨多六月始聞蟬。官倉求飽真聊爾，山墅懷歸每惘然。從此讀書仍復懶，惟留白眼望青天。
日暮南窗納涼 陸游
冠蓋塵沙得我憎，脫巾聊喜髮鬅鬙。素娥東踊行空濶，清吹南来掃鬱蒸。團扇正閑看破墨，矮床欹臥怯文藤。扁舟歸去應尤樂，莫羡金盤賜苑冰。
中夜起登堂北小亭 陸游
幽人曵杖上青冥，掠面風輕宿醉醒。朱戸半開迎落月，碧溝不動浸疏星。禽聲格磔頻移樹，花影扶疏自滿庭。嘆息明年又安往，此身何啻似浮萍。
登擬峴臺 陸游
憔悴思吴客，凄涼擬峴臺。一年秋欲到，兩鬢老先催。裊裊菱歌斷，翩翩水鳥来。倚闌哦五字，未穩莫輕回。
夜意 陸游
灑地移床曲檻前，葛衣蕭爽接䍦偏。庭空秋近露沾草，月落夜闌星滿天。靜待微風停素扇，旋消殘酒潄寒泉。翛然自與氛埃遠，安用騎鯨學水仙。
道院遣興 陸游
微官不復嘆頭顱，高棟虚窗樂有餘。中夜塔鈴空際語，望秋庭樹月中疏。甗炊青飯留巖客，露點朱毫勘玉書。猶恨未成歸剡曲，小舟閑采白芙渠。
夜行至白鹿泉上 陸游
小雨病良已，新秋夜漸長。隔城聞鶴唳，出户逐螢光。荒徑穿蒙密，遥空望莽蒼。泉聲落環珮，肝肺爲清涼。
堂中以大盆漬白蓮花石菖蒲翛然無復暑意睡起戲書 陸游
海東銅盆面五尺，中貯澗泉涵淺碧。豈惟冷浸玉芙蕖，青青菖蒲絡奇石。長安火雲行日車，此間暑氣一點無。紗幮竹簟睡正美，鼻端雷起驚僮奴。覺来隱几日初午，碾就壑源分細乳。却拈燥筆寫新圖，八幅冰綃瘦蛟舞。
初秋 陸游
濕螢相逐照高棟，又見一年風露秋。流落江湖常踽踽，掃平河洛轉悠悠。簿書終日了官事，尊酒何時寛客愁。擬倩天風吹夢去，浩歌起舞散花樓。
書懷絕句五首  其一 陸游
不到天台三十年，草庵猶記宿雲邊。老僧曉出松門去，手挈軍持取澗泉。
書懷絕句五首  其二 陸游
憶過棲賢見蜀僧，雲堂十月冷生冰。定回蔌蔌聞窗雪，一椀琉璃照佛燈。
書懷絕句五首  其三 陸游
丈人祠西山谷盤，麻姑洞前松櫟寒。仙翁欲覓渺無處，聞在青溪浴大丹。
書懷絕句五首  其四 陸游
早佩黄庭兩卷經，不應靈府雜羶腥。憑君爲買金鴉觜，歸去秋山斸茯苓。
書懷絕句五首  其五 陸游
未駕青鸞返帝鄉，三江七澤路茫茫。看山看水無程數，漁艇爲家芡作糧。
狂吟 陸游
浮世何須宇宙名，一狂自足了平生。秋風湘浦紉蘭佩，夜月緱山聽玉笙。學劍慣曾遊紫閣，結巢終欲隱青城。年来自笑彌耽酒，百斛蒲萄未觧酲。
閔雨 陸游
潭底乖龍喚不譍，驕陽似欲敗西成。虚堂永夜耿無睡，起聽四郊車水聲。
初秋小疾效俳諧體 陸游
宿疢逢秋劇，衰容逐日添。專房一竹几，列屋萬牙籖。遣悶憑清聖，忘情付黑甜。晚来風月好，一笑捲疏簾。
雨後極涼料簡篋中舊書有感 陸游
日昳小雨不至晡，雨雖未足涼有餘。細泉泠泠咽幽竇，清吹策策驚高梧。笠澤老翁病蘇醒，欣然起理西齋書。十年燈前手自校，行間顛倒黄與朱。區區樸學老自信，要與萬卷歸林廬。爾来世俗喜變古，鑿空飾詐無根株。愀然撫几三太息，力薄抱恨何由袪。蘭臺漆書非己責，且爲籖幐除蠧魚。
秋夜 陸游
湖海秋初到，房櫳夜轉幽。露濃驚鶴夢，月冷伴蛩愁。生計依微禄，年光墮遠遊。嚴灘已在眼，早晚放孤舟。
鈔書 陸游
書生習氣重，見書喜欲狂。擣蘖潢剡藤，辛苦補散亡。且作短檠伴，未暇名山藏。故家借籤帙，舊友餉朱黄。皇墳探八索，奇字窮三蒼。儲積山崇崇，探求海茫茫。一笑語兒子，此是却老方。
晚自白鹿泉上歸 陸游
坐穴藜床愧未能，酌泉聊喜曵枯藤。詩從病後功殊少，酒到愁邊量自增。事業何由垂竹帛，笑談空覺負交朋。興闌却逐棲鴉返，寂寞西窗已上燈。
秋旱方甚七月二十八夜忽雨喜而有作 陸游
嘉穀如焚稗草青，沉憂耿耿欲忘生。鈞天九奏簫韶樂，未抵虚簷瀉雨聲。
秋日小雨有感 陸游
七月江邊暑已微，虚窗臥看雨霏霏。凄凉蛩伴草根語，憔悴鵲從天上歸。志士酒酣看寶劍，美人泪盡倚鴛機。嗟予亦有新秋感，遥憶蒼苔滿釣磯。
書李商叟秀才所藏曾文清詩卷後 陸游
隴蜀歸来兩鬢絲，茶山已作隔生期。西風落葉秋蕭瑟，泪灑行間讀舊詩。
碧海行 陸游
碧海如鏡天無雲，衆真東謁青童君。九奏鏗鏘洞庭樂，八角森茫龍漢文。共傳上帝新有詔，蚩尤下統旄頭軍。徑持河洛還聖主，更度邊徼清塵氛。藝祖騎龍在帝左，世上但策雲臺勲。
道院遣興 陸游
滿鏡新霜老可驚，十年烟隴廢春耕。黄絲黑黍有歸夢，白髮蒼顔無宦情。浮世不堪供把玩，安心隨處是修行。尚嫌未到無爲地，酷愛朝鐘暮磬聲。
夜酌 陸游
遥夜澆愁賴麴生，燈前忽見臥長瓶。比紅有句狂猶在，染白無方老已成。園徑露螢粘濕草，塔簷風鐸亂疏更。悲秋要是騷人事，未必忘情勝有情。
言懷 陸游
莫笑生涯似斷蓬，向来諸俠避豪雄。報仇使氣風塵裏，吹竹彈絲錦繡中。樂事眼看成昨夢，倦遊心伏作衰翁。論交尚喜笻枝在，白鹿泉邊遡晚風。
送客城西 陸游
倦客憑鞍半醉醒，秋光滿眼嘆頹齡。日斜野渡放船小，風急漁村攤網腥。客思不堪聞斷雁，詩情彊半在郵亭。歸来更恨城笳咽，烟火昏昏獨掩屏。
雨夜 陸游
庭院蕭條秋意深，銅爐一炷海南沉。幽人聽盡芭蕉雨，獨與青燈話此心。
病中作 陸游
浮世寄酣枕，勞生居漏船。已悲身老大，更著病沈綿。親舊動千里，歡娱無百年。床頭周易在，端擬絕韋編。
社日小飲 陸游
社日西風吹角巾，一尊彊醉汝江濱。杏梁燕子還堪恨，歸去匆匆不報人。
晚到東園 陸游
岸幘尋青士，憑軒待素娥。官身苦日短，荒圃得秋多。醉眼輕浮世，羈懷激浩歌。功名從蹭蹬，詩酒且婆娑。
秋晚登擬峴望祥符觀 陸游
放翁局促留江干，愛此樓前烟水寛。雨昏回望殿突兀，秋晚剩覺山蒼寒。中原未復泪横臆，故里欲歸身屬官。雲外飛仙故不遠，喚渠小爲駐青鸞。
秋思 陸游
黄落梧桐覆井床，莎根日夜泣寒螿。老生窺鏡鬢成雪，俊鶻掣韝天欲霜。破虜誰持白羽扇，從軍曾擁緑沈槍。壯心自笑何時豁，夢遶祁連古戰場。
病目廢書終日危坐 陸游
肺渴常止酒，目昏復捐書。蒲團坐袖手，一窗寛有餘。心知世緣薄，分與鐘鼎疏。湛然千仞淵，養此徑寸珠。光明照憂患，何適不自娱。白雲可與友，晴空閑卷舒。
感昔二首  其一 陸游
常記東園按舞時，春風一架晚薔薇。尊前不展鴛鴦錦，只就殘紅作地衣。
感昔二首  其二 陸游
八陣原頭縱獵歸，割鮮藉草酒淋漓。誰知此夕西窗裏，一盞青燈獨詠詩。
視陂至崇仁村落 陸游
津亭徙倚客衣單，秋盡江南亦已寒。雁翅不禁疏雨濕，楓林初染早霞丹。少年已嘆儒冠誤，暮境更知行路難。倦馬歸来踏殘日，長吟聊得寫憂端。
馬上 陸游
客遊多感慨，老病少歡欣。去去穿村市，翻翻吹帽裙。天低落平野，雁遠入寒雲。漸覺江城近，秋笳馬上聞。
寄周洪道參政二首  其一 陸游
半生蓬艇弄烟波，最愛三湘欸乃歌。擬作此行公勿怪，胸中詩本漸無多。
寄周洪道參政二首  其二 陸游
菱舟烟雨久思歸，貪戀明時未拂衣。乞與一城敎睡足，猶能覓句寄黄扉。
北窗 陸游
白首微官只自囚，青燈明滅北窗幽。五更風雨夢千里，半世江湖身百憂。壯志已孤金鎖甲，倦遊空攬黑貂裘。灞亭夜獵猶堪樂，敢恨將軍老不侯。
登擬峴 陸游
翠阜圍平野，朱樓壓繚牆。風回半汀雁，雲護一天霜。有地聊容拙，無方可療狂。白頭詩興在，吟罷意差彊。
休日 陸游
賜休暫許養衰殘，靜院翛然晝掩關。釀酒移花調護悶，弄琴洗硯破除閑。與人多忤讒銷骨，報國無功愧滿顔。一寸歸心向誰說，小屏依約剡中山。
别張敎授歸獨登擬峴 陸游
小閣敞朱扉，停車暫息機。行人呼晚渡，幼婦浣秋衣。霜樹欹危堞，風鴉滿落暉。登臨客愁裏，況是送將歸。
晚晴至索笑亭 陸游
中年苦肺熱，賸喜見新霜。登覽江山美，經行草樹荒。堂空響棋子，盞小聚茶香。興盡扶藜去，斜陽滿畫廊。
新釀熟小酌索笑亭 陸游
新酒黄如脫殻鵝，小園持盞暫婆娑。文章不進技止此，仕宦忘歸人謂何。宿業簿書昏病眼，夢遊烟雨濕漁蓑。醉中笑向兒童說，白髮今年添幾多。
乾道初予自臨川歸鍾陵李德遠范周士送别于西津是日宿戰平風雨終夕今自臨川之高安復以雨中宿戰平悵然感懷二首  其一 陸游
故人已作山頭土，倦客猶鄣陌上塵。十五年間真一夢，又騎羸馬涉西津。
乾道初予自臨川歸鍾陵李德遠范周士送别于西津是日宿戰平風雨終夕今自臨川之高安復以雨中宿戰平悵然感懷二首  其二 陸游
十五年前宿戰平，長亭風雨夜連明。無端老作天涯客，還聽當時夜雨聲。
村舍小酌 陸游
野性安衡茅，傑屋愁躭躭。上不補縣官，下有肉食慚。雖非策雲驥，實鄙作繭蠶。失計不容悔，漁蓑換朱藍。少壯尚可力，老大真難堪。今朝意頗豁，村舍寄半酣。玉版烹雪筍，金苞擘霜柑。豈惟寫我憂，亦以稅我驂。弄筆作一笑，何用與客談。逡巡上車去，濕翠浮烟嵐。
白塔道中乘臥輿行 陸游
小疾載臥輿，獨飲亦薄醉。朝離戰平館，午過白塔市。清寒正宜懶，揺兀更益睡。所嗟下程早，不得究此味。忽憶從軍時，雪夜馳鐵騎。壯心誰復識，撫事有餘愧。
宿城頭鋪小飲而睡 陸游
亭傳臨江滸，床敷息我勞。屋茅殘月冷，庭樹北風鏖。墟市饒新兔，村場有濁醪。氣衰仍病著，小飲不能豪。
豐城村落小憩 陸游
霜信催寒力尚微，郵亭繫馬旋添衣。平郊極目冬耕遍，小婦篸花晚餉歸。孤宦毎隨征雁遠，故人已似曉星稀。上書自劾真須猛，菰正堪炊蟹正肥。
再題 陸游
柴門數頃秋，半日爲遲留。老驥厭伏櫪，饑鷹思下韝。野橋危欲斷，山雨落還收。何許丹青手，端能寫此愁。
發豐城縣 陸游
豐城古縣已再遷，出郭十步江渺然。冷雲四合欲下雪，柔櫓數聲初放船。孤村燈火照破驛，客子何以娱今夕。不辭金盌醉十分，要看玉花深一尺。
豐城高安之間憩民家景趣幽邃爲之慨然懷歸 陸游
數家聚雲根，細路入叢薄。濺濺石渠水，来往一略彴。有無鄰里通，笑語婦子樂。濁醪時相就，青蔬缺鹽酪。日暮歸閉門，績火星煜爚。先期畢租稅，老不入城郭。嗟予獨何事，早插紅塵脚。故山未成歸，悵望有餘怍。
宿華嚴寺 陸游
夜宿華嚴寺，人扶到上方。喚僧同看畫，避佛旋移床。小雨不成雪，烈風還作霜。鐘殘燈漸暗，趺坐黙焚香。
寄奉新高令 陸游
小雨催寒著客袍，草行露宿敢辭勞。歲饑民食糟糠窄，吏惰官倉鼠雀豪。只要閭閻寛箠楚，不須亭障肅弓刀。九重屢下丁寧詔，此責吾曹未易逃。
高安州宅三詠 丹井 陸游
丹成人已仙，遺竈亦已平。尚餘松根井，鏘然環玦聲。我来試一啜，槁面還童嬰。祝君勿關鑰，人人遣長生。
高安州宅三詠 劍池 陸游
我壯喜學劍，十年客峨岷。毫髮恐未盡，屠釣求隱淪。今年獨何幸，見此度世人。夜深来較術，雷雨戰江津。
高安州宅三詠 偃松 陸游
巨松偃青蓋，閱世巋獨存。頗疑古仙翁，藏丹在其根。或是結靈藥，百尺有伏黿。終隨風雨化，不死何足言。
與高安劉丞遊大愚觀壁間兩蘇先生詩 陸游
野性縱壑魚，官身墮穽虎。適得建溪春，頗憶松下{父/鬲}。微霜初變寒，短景已過午。佳客能聨翩，老宿相勞苦。懷哉兩蘇公，去日不可數。泉扃一埋玉，世事幾炊黍。吾儕生苦晚，佇立久惻楚。尚想来遊時，黄鍾賡大呂。
宿黄僊觀兵火焚蕩之餘惟一殿突兀猶在黄僊蓋與許旌陽同時飛昇者 陸游
拔宅翛然上碧虛，神僊豈亦愛吾廬。重門不改雲山色，古殿猶存劫火餘。翠木蕭森高蔽日，黄冠貧窶自畦蔬。殘年安得長来此，一椀松肪讀隱書。
玉隆得丹芝 陸游
何用金丹九轉成，手持芝草已身輕。祥雲平地擁笙鶴，便自西山朝玉京。
贈西山老人 陸游
生世不把筆，殘年惟灌園。賃舂来竝舍，賣畫到前村。勤苦供租稅，清貧遺子孫。從来棲遁志，剩欲與翁言。
病酒宿土坊驛 陸游
少時見酒喜欲舞，老大畏酒如畏虎。一日飲酒三日病，客路那堪夜聞雨。雨聲蕭蕭宿空堂，不寐始知更漏長。賣藥思從伯休隱，愛花却笑拾遺狂。
十一月上七日蔬飯騾嶺小店 陸游
新秔炊飯白勝玉，枯松作薪香出屋。冰蔬雪菌競登槃，瓦鉢氊巾俱不俗。曉途微雨壓征塵，午店清泉带修竹。建谿小春初出碾，一碗細乳浮銀粟。老来畏酒厭芻豢，却喜今朝食無肉。尚嫌車馬苦縻人，會入青雲騎白鹿。
進賢驛感懷 陸游
環走幾千里，馳歸亦再旬。征途饒感慨，訟牒費精神。風雪常欺客，文章本誤身。小詩無傑思，猶得當吟呻。
入臨川境馬上作 陸游
投老縻身簿領間，却因馬上得偷閑。兼旬敢恨常爲客，一飯何曾不對山。銅鏡無情欺白髮，霜風有力散酡顔。今宵要看浮橋月，儘放征騑晚入關。
别楊秀才 陸游
歲暮江頭又語離，淡烟衰草不勝悲。俗人憒憒寧知子，心事悠悠欲語誰。燈暗想傾澆悶酒，路長應和贈行詩。人生但要身彊健，一笑相從自有時。
發臨川 陸游
見客道傍店，添衣江上村。陂長風浩浩，山遠霧昏昏。虛日人聲合，凶年菜色繁。扶衰歸北闕，何以報君恩。
早行 陸游
江路迢迢馬首東，臨川一夢又成空。日高未泫晨霜白，風勁先消卯酒紅。山市人經饑饉後，孤生身老道途中。著身穩處君知否，射的峰前臥釣篷。
白干鋪别傅用之主簿 陸游
我行忽百里，送客亦已空。傅子獨眷眷，旦暮隨此翁。謝之不肯去，瘦馬衝北風。泥濺及馬臆，霜飛逼裘茸。茅店得小語，慨然念年凶。不作兒女悲，道義相磨礲。我歸亦何爲，魚鳥愁池籠。君乃臺閣人，鸞鳳儀笙鏞。若耶遶青山，天祿摩蒼穹。此别各努力，出處何必同。
過茱茰鋪青松朱戸前臨大道絕似西陲亭驛悵然有作 陸游
茱茰小驛夕陽愁，搔首臨風感舊遊。渾似軍行散關路，但無鼓吹動涼州。
青溪道中行古松間因少留瀹茶而行 陸游
露濕青松細細香，旋呼拄杖踏斜陽。三生舊發遊山願，一卷新傳辟穀方。雲外未論笙鶴近，塵中實厭簿書忙。拾樵汲磵俱清絕，聊爲煎茶一據床。
弋陽縣江上書觸目 陸游
縣前奇哉一江水，日暮風吹碧鱗起。客恨征塵忽如洗，不用金篦刮眸子。丹楓岸邊雪色蘆，下有老翁方捕魚。欲求妙思貌畫圖，王維鄭虔今世無。
乾封驛早行 陸游
己巳被驛書，乙亥戒徂兩。扶衰犯霜露，疲憊不可狀。夜行星滿天，晨起雞初唱。槁枝燒代燭，凍菜擷供餉。三年走萬里，天幸苟亡恙。深知賦材薄，自笑得名妄。宣温望玉座，何以待諮訪。春江色如藍，歸舟行可榜。
過江山縣浮橋有感 陸游
堪笑行人日日忙，又扶衰病過浮梁。灘流急處水禽下，桑葉空時村酒香。枯枿敢懷貪雨露，饑鴻自憫犯風霜。宦途商略無安處，早晚歸耕剡曲旁。
衢州早行書懷 陸游
鄰雞已三號，殘燭無一寸。參差發行槖，迢逓望前頓。滿靴霜若雪，破面風抵刃。敢辭行路難，漸喜京邑近。少年奉朝請，親見堯授舜。飄然如脫葉，蹭蹬垂七閏。風埃暗征袍，歲月集衰鬢。餘生迫歸休，周行愧英俊。
杭頭晚興二首  其一 陸游
山色蒼寒野色昏，下程初閉驛亭門。不須更把澆愁酒，行盡天涯慣斷魂。
杭頭晚興二首  其二 陸游
落葉孤村晚下程，癡雲殘日半陰晴。篝爐火暖床敷穏，臥聽黄鴉穀穀聲。
行至嚴州壽昌縣界得請許免入奏仍除外官感恩述懷 陸游
曉傳尺一到江村，拜起朝衣漬泪痕。敢恨帝城如日遠，喜聞天語似春温。翰林惟奉還山詔，湘水空招去國魂。聖主恩深何力報，時從天末望修門。
桐廬縣泛舟東歸 陸游
桐江艇子去乘月，笠澤老翁歸放慵。一尺輪囷霜蟹美，十分瀲灧社醅濃。宦遊何啻路九折，歸臥恨無山萬重。醉裏試吹蒼玉笛，爲君中夜舞魚龍。
予欲自嚴買船下七里灘謁嚴光祠而歸會灘淺陸行至桐廬始能泛江因得絕句二首  其一 陸游
客星祠下渺烟波，欠我扁舟舞短蓑。不爲窮冬怕灘惡，正愁此老笑人多。
予欲自嚴買船下七里灘謁嚴光祠而歸會灘淺陸行至桐廬始能泛江因得絕句二首  其二 陸游
桐廬縣前櫓聲急，蒼烟茫茫白鳥雙。亂山日落潮未落，勝絕不减吴松江。
漁浦二首  其一 陸游
桐廬處處是新詩，漁浦江山天下稀。安得移家常住此，隨潮入縣伴潮歸。
漁浦二首  其二 陸游
漁翁持魚叩舷賣，炯炯緑瞳雙臉丹。我欲從之逝已遠，菱歌一曲暮江寒。
蕭山 陸游
素衣已免染京塵，一笑江邊整幅巾。入港緑潮深蘸岸，披雲白塔遠招人。功名姑付未来劫，詩酒何孤見在身。會向桐江謀小築，浮家從此往来頻。
辛丑正月三日雪 陸游
開歲尚殘冬，佳哉雪意濃。潤歸千里麥，聲亂五更鐘。簾隙收初密，牆隅積已重。龍團笑羔酒，狐腋襲駝茸。危檻臨欹竹，幽窗聽墮松。忽思西戌日，憑堞待傳烽。
正月二十八日大雪過若耶溪至雲門山中 陸游
山中看雪醉騎驢，清賞真成十載無。高壓孤峰增峭絕，斜傾叢竹失枝梧。松肪火暖眠僧榻，芋糝羮香擁地爐。病骨雖癯猶健在，未應遽作臥遊圖。
雪中登雲泉上方 陸游
滃滃雲堆上，茫茫雪海中。煎茶誇坐客，打竹課蠻童。冰谷鳴饑鶴，烟汀立斷鴻。歸来更堪喜，葑火滿爐紅。
衝雪至餘慶覺林雪連日不止 陸游
策蹇清吟涉若耶，灞橋猶恨近京華。山前千頃誰種玉，座上六時天散花。林雀無聲溪彴斷，炊烟不動竹籬斜。勝遊更覺平生少，未羨銀河泛客槎。
大雪歌 陸游
若耶溪頭朝暮雪，鴉鵲墮死長松折。横飛忽已平屐齒，亂點似欲粧簾纈。放翁憑閣喜欲顛，摩挲拄杖向渠說。莫辭從我上嵯峨，此景與子同清絕。銀杯拌蜜非老事，石鼎煎茶且時啜。題詩但覺退筆鋒，把酒未易生耳熱。扶衰忍冷君勿笑，報國寸心堅似鐵。漁陽上谷要一行，馬蹄蹴踏河冰裂。
雪霽歸湖上過千秋觀少留 陸游
縱轡不嫌遠，逢山猶一登。夕陽陂渺渺，殘雪塔層層。折竹横遮道，饑烏下啄冰。欲歸還小駐，倚杖對崚嶒。
二月四日作 陸游
早春風力已輕柔，瓦雪消殘玉半溝。飛蝶鳴鳩俱得意，東風應笑我閑愁。
新築山亭戲作 陸游
危檻凌風出半空，怪奇造化欲無功。天垂繚白縈青外，人在紛紅駭綠中。日月匆匆雙轉轂，古今杳杳一飛鴻。酒酣獨臥林間石，未許塵寰識此翁。
春晴出遊 陸游
一春彊半病，頗廢山澤遊。今晨忽良已，風日亦清柔。朝飡具冷餅，瘦骨辭重裘。稺荷出溝港，芳杜滿汀洲。勿言酒苦薄，一笑失百憂。且當詠尋壑，詎必賦登樓。
題山家壁 陸游
山中無傳漏，猿鳴知既夕。芳藤上幽援，素月照高壁。主人殊喜事，歡若有夙昔。稚子檠竹槃，炊黍持餉客。卜鄰雖未辨，清嘯聊自適。衰病久廢詩，筆端嘆荆棘。
春晚風雨中作 陸游
箕踞藜床岸幅巾，何妨病酒住湖濱。駕風浪作連三日，掃地花空又一春。樂事清宵當秉燭，畏途平地有摧輪。頽然耐辱君無怪，元是人間澹蕩人。
北窗 陸游
九陌黄塵早暮忙，幽人自愛北窗涼。清吟微變舊詩律，細字閑抄新酒方。草木扶疏春已去，琴書蕭散日初長。破羌臨罷榰頤久，又破銅匜半篆香。
山中晚興 陸游
薄酒亦陶然，偃蹇澗石側。巾墮拄杖横，意象頗自得。青山受落日，忽作玻瓈色。躊躇不忍去，下磴天已黑。
夜登山亭 陸游
飛觀崢嶸天宇寛，幽人半醉凭闌干。三山渺渺鸞鶴遠，七澤茫茫蓑笠寒。清吹拂林横玉笛，紫雲覆鼎熟金丹。童顔緑鬢無人識，回首塵寰一夢殘。
西村醉歸 陸游
俠氣崢嶸蓋九州，一生常恥爲身謀。酒寧剩欠尋常債，劍不虛施細碎讎。岐路凋零白羽箭，風霜破弊黑貂裘。陽狂自是英豪事，村市歸来醉跨牛。
自詠 陸游
三十年前接俊遊，即今身世寄滄洲。俚聲不辦諧韶頀，暮氣寧能徹斗牛。緑酒可人消永日，黄鸝多事管閑愁。吹笙跨鶴何時去，剩欲平章太華秋。
閑中頗有四方之志偶得長句 陸游
世論紛紛枉見仇，吾身自計本悠悠。讀書漸懶惟思睡，壓酒初成不怕愁。蜀棧冷雲侵瘦馬，楚江籠月繫孤舟。興来會作飄然去，更續騷人賦遠遊。
遣興二首  其一 陸游
緑髮凋零白髮多，山林未死且婆娑。無端忤俗坐狂耳，甚欲讀書如懶何。雨過亂蓑堆野艇，月明長笛和菱歌。此中得意君須領，莫愛車前印幾窠。
遣興二首  其二 陸游
遠簷新葉著啼鶯，睡起東窗一榻横。愁衮衮来疑有約，春堂堂去恨無情。鶻飛局上新棋勢，龍吼床頭古劍聲。莫嘆柴荆無客到，緑尊還對莫山傾。
醉題 陸游
坎止流行五十秋，胸中不解著閑愁。浩歌野渡驚雲起，狂舞空庭挽月留。性本自然憎截鶴，器非大受愧函牛。平生最愛嚴灘路，早晚貂裘換釣舟。
小園四首  其一 陸游
小園烟草接鄰家，桑柘陰陰一徑斜。臥讀陶詩未終卷，又乘微雨去鋤瓜。
小園四首  其二 陸游
歴盡危機歇盡狂，殘年惟有付耕桑。麥秋天氣朝朝變，蠶月人家處處忙。
小園四首  其三 陸游
村南村北鵓鴣聲，水刺新秧漫漫平。行遍天涯千萬里，却從鄰父學春耕。
小園四首  其四 陸游
少年壯氣吞殘虜，晚覺丘樊樂事多。駿馬寶刀俱一夢，夕陽閑和飯牛歌。
步虛四首  其一 陸游
微風吹碧海，細細生龍鱗。半醉騎一鶴，去謁青華君。歸来天風急，吹我過緱山。鏘然哦詩聲，清曉落人間。人間仰視空浩浩，遠孫白髮塵中老。初見姬翁禮樂新，千九百年如電掃。
步虛四首  其二 陸游
瀛海日月淵，蓬壺仙聖宅。駕鶴一時遊，海面日夜窄。人生蜉蝣耳，一鬨瓦甕中。天地廣如許，誰能發其蒙。丹書千卷藏一塵，子能求之勿從人。晴窗趺坐春滿腹，崑崙待得丹芝熟。
步虛四首  其三 陸游
曩者過洛陽，宮闕侵雲起。今者過洛陽，蕭然但荒壘。銅駝臥深棘，使我惻愴多。可憐陌上人，亦復笑且歌。世事茫茫幾成壞，萬人看花身獨在。北邙秋風吹野蒿，古冢漸平新冢高。
步虛四首  其四 陸游
一瓢小如繭，芳醪溢其中。醉此一市人，吾瓢故無窮。不言術神奇，要是心廣大。觴豆有德色，笑子乃爾隘。岳陽樓中横笛聲，分明爲子說長生。金丹養成不自服，度盡世人朝玉京。
醉中登避俗臺 陸游
半醉行歌上古臺，脫巾散髮謝氛埃。但知禮豈爲我設，莫管客從何處来。剡曲烟波菱蔓滑，耶溪風露藕花開。老来世事渾成懶，一櫂幽尋未擬回。
立秋前三日夜坐庭中偶賦 陸游
絳闕清都侍宴還，天風揺珮夜珊珊。月輪桂滿蟾初冷，星渚橋空鵲尚閑。一鶴每臨雲雨上，幾人虛老市朝間。試將綠髮窺清鏡，未愧僊姝玉鍊顔。
南堂臥觀月 陸游
河漢横斜星宿稀，臥看涼月入窗扉。恍如北戍梁州日，睡覺清霜滿鐵衣。
夜坐獨酌 陸游
玉宇沉沉夜向闌，跨空飛閣倚高寒。一壺清露来雲表，聊爲幽人洗肺肝。
夜興 陸游
鶴瘦龜饑與靜宜，更闌徙倚竝清池。月當三五初盈夜，河直西南欲落時。浩浩醉歌群鶩起，翩翩孤影角巾欹。飛僊授我青瑶簡，索賦山中夜興詩。
月夜泛小舟湖中三更乃歸 陸游
落日愁思把釣鈎，南鄰借得采菱舟。湖心月上明如晝，樹杪風生冷逼秋。壯歲功名慚汗馬，暮年心事許沙鷗。桐江一葉真奇策，莫爲兒曹作滯留。
無題二首  其一 陸游
半醉凌風過月旁，水精宮殿桂花香。素娥定赴瑶池宴，侍女皆騎白鳳凰。
無題二首  其二 陸游
出繭修眉淡薄粧，丁東環佩立西廂。人間浪作新秋感，銀闕瓊樓夜夜涼。
自山中夜行還湖上 陸游
火雲崢嶸水車鳴，行人畏熱不敢寧。蕭然一馬兩園丁，缺月照我影伶俜。荒鷄起早忽再唱，北斗低盡餘三星。扁舟菱歌正嫋嫋，叢冢鬼火何熒熒。迎人漸見鏡湖白，回首已失秦山青。道邊野店得小憩，一杯濁酒傾殘瓶。登盤絕愛畦韭美，轑釜未厭谿鱗腥。丈夫所要飽辛苦，文叔尚困蕪蔞亭。
大風 陸游
今年毒熱不可支，白汗如雨愁纖絺。皇天悔禍爲一洗，秋風作意来如期。聲如怒濤撼坤軸，夜半折我南齋竹。幽人晨起得奇觀，鳳尾襳襹一窗緑。
新秋 陸游
天河漸近鵲橋時，一夜風吹斗柄移。金井梧桐元未覺，畫廊蟋蟀已先知。青燈耿耿還相伴，白髮蕭蕭只自悲。猶勝玉門關外客，臥聽沙雁數歸期。
月夕睡起獨吟有懷建康參政 陸游
月上虛堂一榻横，斷香漠漠欲三更。隔簾清露挾秋氣，繞樹驚鴉啼月明。只怪夢尋千里道，不知愁作幾重城。苦吟更恨知心少，西望金陵闕寄聲。
病瘧後偶書 陸游
秋色已蕭然，曲肱清夜眠。孤燈欺病後，薄酒慰愁邊。藥物從人乞，文章畏客傳。惟應一篷艇，湖海送凋年。
秋日聞蟬 陸游
斷角斜陽觸處愁，長亭搔首晚悠悠。世間最是蟬堪恨，送盡行人更送秋。
感秋 陸游
南山射虎漫豪雄，投老還鄉一秃翁。世味掃除和蠟盡，生涯零落併錐空。秋驚蠧葉凋殘緑，病著衰顔失舊紅。笠澤松陵家世事，一竿惟是待西風。
南軒 陸游
今年秋早涼，七月已蕭然。南軒修竹下，枕簟終日眠。時將半殘夢，聽此欲斷蟬。推枕起太息，四序忽已遷。功名墮渺莽，衰疾方沈綿。新月獨多情，窺窗澹姢姢。
夜坐 陸游
虛堂夜無寐，顧影嘆竛竮。露濕螢黏草，雲迷雁落汀。舊書開蠧簡，濁酒倒殘缾。流落知無憾，危機實飽經。
新涼書事 陸游
臥看鳥篆印蒼苔，窗户涼生亦樂哉。鳴樹亂蟬催日落，拂堦飛葉報秋来。病餘已覺身如寄，醉裏却憐心尚孩。排日從今占幽事，折殘籬菊探溪梅。
聞蟬思南鄭 陸游
昔在南鄭時，送客褒谷口。金羈叱撥駒，玉盌蒲萄酒。醉歸涉漾水，鳴蟬在高柳。回鞭指秦中，所懼壯心負。人生豈易料，蹭蹬十年後。蟬聲怳如昔，而我已白首。逆冦亡形具，輿地淪陷久。豈無好少年，共取印如斗。
憶昔 陸游
憶昔浮江發劍南，夕陽船尾每相衘。楠陰暗處尋高寺，荔子紅時宿下巖。峽口烹猪賽龍廟，沙頭伐鼓挂風帆。區區陳迹何由記，惟有征塵尚滿衫。
病中夜興 陸游
病瘧秋来久未平，草堂遥夜不勝清。疾風遞響驚林葉，列宿收芒避月明。百計不能逃白髮，一生堪笑役虛名。釣車且作桐江夢，莫念安西萬里行。
秋夜 陸游
秋氣侵帷夢不成，一燈西壁翳還明。風高露井無桐葉，雨急烟村有雁聲。擊筑誰同燕市飲，賃舂方作會稽行。從来自許知何等，堪嘆江湖白髮生。
謝張時可通判贈詩編 陸游
聖朝中興六十年，君家文武何聨翩。先生劍履冠麟閣，後嗣簪槖陪甘泉。流傳到君愈卓犖，投我千篇皆傑作。未分玉帳萬貔貅，且擅詩人一丘壑。爾来士氣日靡靡，文章光燄伏不起。君今已似驥籋雲，更看他年鯤擊水。
酬莊器之賢良見贈 陸游
先朝六科親策士，事業功名何壯偉。元祐復科財數年，所得四三俄復止。中興思賢形夢想，屢詔自是朝廷美。紈袴小兒壞人事，賜帛西歸困嘲詆。諸公相視嘆才難，一士臥雲誰挽起。跨驢過我時共語，晁董千年元不死。高談亹亹有脉絡，横得虛名吾可恥。烏巾白紵塞路衢，砥柱頹波望吾子。
舟過樊江憩民家具食 陸游
旅食何妨美蕨薇，夕陽来叩野人扉。蕭蕭短鬢秋初冷，寂寂空村歲薦饑。蓼岸刺船驚雁起，烟陂吹笛喚牛歸。詩情剩向窮途得，蹭蹬人間未必非。
舟中作 陸游
斷岸飲觳觫，清波跳噞喁。紅橋未斜日，白塔已昏鐘。詩律與年邁，客愁如酒濃。宋公題壁處，横靄抱孤峰。
九月三日泛舟湖中作 陸游
兒童隨笑放翁狂，又向湖邊上野航。魚市人家滿斜日，菊花天氣近新霜。重重紅樹秋山晚，獵獵青帘社酒香。鄰曲莫辭同一醉，十年客裏過重陽。
霜天晚興 陸游
薄霜門巷不勝清，小立湖邊夕照明。紅顆带芒收晚稻，緑苞和葉摘新橙。閑評琴價留僧話，靜聽松聲領鶴行。壯志消磨渾欲盡，西風莫動玉關情。
九月六日小飲醒後作 陸游
短劍悲秦俠，高歌憶楚狂。酒醒愁衮衮，香冷夢倀倀。屋老垣衣茂，池深石髮長。地爐須早計，衰病怯新霜。
書悲二首  其一 陸游
今日我復悲，堅臥脚踏壁。古来共一死，何至爾寂寂。秋風兩京道，上有胡馬跡。和戎壯士廢，憂國清泪滴。關河入指顧，忠義勇推激。常恐埋山丘，不得委鋒鏑。立功老無期，建議賤非職。賴有墨成池，淋漓豁胸臆。
書悲二首  其二 陸游
丈夫孰能窮，吐氣成虹霓。釀酒東海乾，累麴南山齊。平生搴旗手，頭白歸扶犁。誰知蓬窗夢，中有鐵馬嘶。何當受詔出，函谷封丸泥。築城天山北，開府蕭關西。萬里掃塵烟，三邊無鼓鼙。此意恐不遂，月明號荒雞。
中夜起出門月露浩然歸坐燈下有賦 陸游
月白萬瓦霜，露重四山雨。開門忽驚嘆，秋色已如許。去蜀如昨日，坐閱四寒暑。無才屏朝蹟，有罪宜野處。平生萬里心，收斂臥環堵。朱顔逝不留，白髮生幾縷。人言尺蠖屈，要有黄鵠舉。功名非老事，歲晚忍羈旅。
新寒 陸游
病怯新寒欲不禁，南窗擁褐夜愔愔。江湖跌宕送餘日，書劍蕭條孤壯心。杜曲新愁隨斷雁，遼陽遺恨入疏砧。此懷擬向何人說，賴有昏燈伴苦吟。
幽居 陸游
松陵甫里舊家風，晚節何妨號放翁。衰極睡魔殊有力，愁多酒聖欲無功。一編蠧簡晴窗下，數捲疏籬落木中。退士所圖惟一飽，諸公好爲致年豐。
醉中步月湖上 陸游
閏餘時節早，天氣已凄冷。悠哉曵杖行，樂此清夜永。霜風鎪病骨，林月寫孤影。新詩得復忘，薄酒吹易醒。浮生役聲利，百歲常鼎鼎。清遊倘可繼，終老謝人境。
東村 陸游
塘路東頭烏桕林，偶攜藤杖得幽尋。桃源阡陌自来往，輞口雲山無古今。遠浦過帆供極目，暮天横雁入微吟。歸来更覺愁無那，剩放燈前酒椀深。
西村 陸游
湖塘西去兩三家，杖履經行日欲斜。蹙蹙水紋生細縠，蜿蜿沙路臥修蛇。旱餘蟲鏤園蔬葉，寒淺蜂爭野菊花。老去郊居多樂事，脫巾未用嘆蒼華。
題張幾仲所藏醉道士圖二首  其一 陸游
千載風流賀季真，畫圖髣髴見精神。邇来祭酒皆巫祝，眼底難逢此輩人。
題張幾仲所藏醉道士圖二首  其二 陸游
臥聽床頭壓酒聲，起行籬下摘新橙。一尊久欠敲門客，風味何人似麴生。
山園草間菊數枝開席地獨酌 陸游
屋東菊畦蔓草荒，瘦枝出草三尺長。碎金狼藉不堪摘，掃地爲渠持一觴。日斜大醉叫墮幘，野花村酒何曾擇。君不見詩人跌宕例如此，蒼耳林中留太白。
湖村月夕四首  其一 陸游
客路風塵化素衣，閑愁冉冉鬢成絲。平生不負月明處，神女廟前聞竹枝。
湖村月夕四首  其二 陸游
錦城曾醉六重陽，回首秋風每斷腸。最憶銅壺門外路，滿街歌吹月如霜。
湖村月夕四首  其三 陸游
金尊翠杓猶能醉，狐帽貂裘不怕寒。安得驊騮三萬疋，月中鼓吹渡桑乾。
湖村月夕四首  其四 陸游
誰持緑酒醉幽人，鶴氅笻枝發興新。今夜湖邊有奇事，青山缺處涌冰輪。
卯酒徑醉走筆 陸游
少時憑酒剩狂顛，摘宿緣雲欲上天。才盡氣衰空自笑，一杯纔放已頽然。
山中望籬東楓樹有懷成都 陸游
五門西角紅樓下，一樹丹楓馬上看。回首舊遊如夢裏，西風吹泪倚闌干。
暮秋有懷王四季夷 陸游
鏡湖西畔小茅茨，紅葉黄花秋晚時。天闊素書無雁寄，夜闌清夢有燈知。功名蹭蹬初何憾，朋舊乖離未免悲。遥想扁舟五湖口，阻風中酒又成詩。
幽居 陸游
老子堪咍老轉癡，幽居喜及早寒時。芋魁加糝香出屋，菰首芼羮甘若飴。顛倒朱黄思誤字，縱横黑白戲拈棋。此懷敢向今人說，骨朽諸賢却見知。
有懷 陸游
笻杖斜斜倚素屏，北窗遥夜冷如冰。何時得與平生友，作字觀書共一燈。
對酒 陸游
醫從和扁来，未著却老方。吾晚乃得之，莫如麴糵良。一杯臉生春，況復累十觴。坐令桃花紅，換盡霜葉黄。看鏡喜欲舞，追還少年狂。但恨寶釵樓，胡沙隔咸陽。芳華雖無恙，萬里遥相望。感嘆徑投枕，悲歡兩茫茫。
初冬 陸游
鉏犂滿野及冬耕，時聽兒童叱犢聲。逐客固宜安散地，閑民何幸樂昇平。雪花漫漫蕎將熟，綠葉離離薺可烹。飯飽身閑書有課，西窗来趁夕陽明。
晝寢夢一客相過若有舊者夷粹可愛既覺作絕句記之 陸游
夢中何許得嘉賓，對影胡床岸幅巾。石鼎烹茶火煨栗，主人坦率客情真。
書嘆 陸游
多病文園苦滯留，時時浩嘆攬貂裘。縱無夜雨何曾寐，不爲秋風也自愁。今歲頓驚絲鬢改，此生難繼錦江遊。欲談舊事無人共，日落鴉歸又倚樓。
督下麥雨中夜歸 陸游
細雨闇村墟，青烟濕廬舍。兩兩犢竝行，陣陣鴉續下。紅稠水際蓼，黄落屋邊柘。力作不知勞，歸路忽已夜。犬吠闖籬隙，燈光出門罅。豈惟露沾衣，乃有泥沒胯。誰憐甫里翁，白首學耕稼。未言得一飽，此段已可畫。
霜曉肩輿行湖上 陸游
去去出柴關，巾車古陌間。晨霜染丹葉，宿霧淡青山。登覽身猶健，歌呼酒每慳。殷勤鏡湖水，聊爲照衰顔。
杜門 陸游
寂寞山深處，崢嶸歲暮時。燒灰除菜蝗，送芋謝牛醫。筧水晨澆藥，燈窗夜覆棋。杜門君勿怪，遲暮少新知。
横塘 陸游
横塘南北埭西東，拄杖飄然樂未窮。農事漸興人滿野，霜寒初重雁横空。參差樓閣高城上，寂歴村墟細雨中。新買一蓑苔様緑，此生端欲伴漁翁。
書事寄良長老 陸游
素屏烏几野人廬，山色蒼寒十月初。雨足四郊耕欲遍，霜高萬木脫無餘。一尊窗下澆愁酒，數卷床頭引睡書。寄語住庵劉老宿，不應隨俗向人疏。
食薺十韵 陸游
舍東種早韭，生計似庾郎。舍西種小菓，戲學蠶叢鄉。惟薺天所賜，青青被陵岡。珍美屏鹽酪，耿介凌雪霜。采擷無闕日，烹餁有秘方。候火地爐暖，加糝沙鉢香。尚嫌雜筍蕨，而況汙膏粱。炊秔及鬻餅，得此生輝光。吾饞實易足，捫腹喜欲狂。一掃萬錢食，終老稽山旁。
冬暖頗有春意追憶成都昔遊悵然有作 陸游
濯錦江邊罨畫樓，金鞭曾護犢車遊。紛紛萬事反乎覆，落落一身淹此留。刻燭賦詩空入夢，傾家釀酒不供愁。探春歌吹應如昨，亦有朋儕記我不。
忽忽 陸游
忽忽復悠悠，頻驚歲月遒。若無船貯酒，將奈斛量愁。列炬燕宮夜，呼鷹漢廟秋。凋年莫多感，夢境付滄洲。
醉書山亭壁 陸游
物外陽狂五百年，扁舟又繫鏡湖邊。飛昇未抵簮花樂，遊宦何如聽雨眠。緑蟻灔尊芳醞熟，黑蛟落紙草書顛。忽拈玉笛横吹去，說與傍人是地仙。
十月旦日至近村 陸游
鴨脚葉黄烏臼丹，草烟小店風雨寒。荒年人家雞黍迮，芋羮豆飯供時節。村童上牛踏牛鼻，吹笛聲長入雲際。今年雖饑却少安，縣吏不来官放稅。
蔬圃絕句七首  其一 陸游
擬種蕪菁已是遲，晚菘早韭恰當時。老夫要作齋盂備，乞得青秧趁雨移。
蔬圃絕句七首  其二 陸游
百錢新買綠蓑衣，不羨黄金带十圍。枯柳坡頭風雨急，憑誰畫我荷鉏歸。
蔬圃絕句七首  其三 陸游
青青蔬甲早寒天，想像登盤已墮涎。更欲鉏畦向東去，園丁来報竹行鞭。
蔬圃絕句七首  其四 陸游
瓦疉浮屠盆作池，池邊紅蓼両三枝。貪看忘却還家飯，恰似兒童放學時。
蔬圃絕句七首  其五 陸游
小橋只在槿籬東，溝水穿籬曲折通。烟雨空濛最堪樂，從敎打濕敗天公。
蔬圃絕句七首  其六 陸游
衝雨衝風不怕寒，晚来日出短蓑乾。遶畦拾塊真爲樂，莫作陶公運甓看。
蔬圃絕句七首  其七 陸游
懶隨年少愛花狂，且伴群兒鬭草忙。行遍山南山北路，歸時新月浸横塘。
冬夜不寐至四鼓起作此詩 陸游
秦吴萬里車轍遍，重到故鄉如隔生。歲晚酒邊身老大，夜闌枕畔書縱横。殘燈無焰穴鼠出，槁葉有聲村犬行。八十將軍能滅虜，白頭吾欲事功名。
蔬圃 陸游
山翁老學圃，自笑一何愚。磽瘠財三畝，勤劬賴兩奴。正方畦畫局，微潤土融酥。翦闢荆榛盡，鉏犁磊塊無。過溝横略彴，聚甓起浮屠。隙地成瓜援，餘功及芋區。如絲細生菜，似鴨爛蒸壺。此事今真辦，東歸不爲鱸。
夢中作 陸游
拓地移屯過酒泉，第功圖像上凌烟。事權皂纛兼黄鉞，冨貴金貂映玉蟬。油築毬場飛騕褭，錦裁步障貯嬋娟。擁塗士女千層看，應記新豐舊少年。
村居酒熟偶無肉食煮菜羮飲酒 陸游
歌鳳倀倀類楚狂，畏犧齪齪笑蒙莊。著書幸可俟後世，對客從嗔臥大床。三畝青蔬了盤筯，一缸濁酒具杯觴。丈夫窮達皆常事，富貴何妨食萬羊。
辛丑十月諸公餽酒偶及百榼戲題長句 陸游
喜事諸公尚見存，尺書時到爵羅門。已邀風月成三友，聊對湖山倒百尊。醉墨淋漓動高壁，狂歌悲壯落前村。悠然睡起西窗黑，一點青燈又斷魂。
灌園 陸游
少攜一劍行天下，晚落空村學灌園。交舊凋零身老病，輪囷肝膽與誰論。
幽居 陸游
破屋頽垣霧雨昏，幽人終日掩柴門。因鋤衰草通南阜，偶洗叢篁見北村。裋褐奇温等狐腋，寒蔬脆美敵熊蹯。冬来酒戸微增舊，萬事應須付一尊。
日出入行 陸游
吾聞開闔来，白日行長空。扶桑誰曾到，崦嵫不可窮。但見旦旦升天東，但見暮暮入地中。使我倐忽成老翁，鏡裏衰鬢成霜蓬。我願一日一百二十刻，我願一生一千二百歲。四海諸公常在座，緑酒金尊終日醉。高樓錦繡中天開，樂作畫鼓如春雷。歡爾白日無西頽，常行九十萬里胡爲哉。
午醉徑睡比覺己甲夜矣 陸游
自我歸城西，已復再見冬。雖未挂衣冠，其實則老農。好事或餉酒，石室酒最醲。一醉輒至暮，臥聞湖寺鐘。心安病自除，衾暖夢欲重。化作孤鶴去，雲崦巢長松。
簡蘇訓直判院莊器之賢良 陸游
行盡天涯白髮新，槿籬竹屋著閑身。讀書達旦失衰病，食菜終年安賤貧。正使寄聲無薛孟，不妨同里有荀陳。從今杖履時相過，花柳村村次第春。
醉眠曲 陸游
老夫暮年少嗜好，但願無事終日眠。斜風急雨勢方横，低窗小閣且幽妍。爐紅酒緑足閑暇，橙黄蟹紫窮芳鮮。一杯一杯意忽倦，徑撥紙帳投蠻氊。鼻間鼾聲欲撼屋，手中書冊正墮前。不知校事白中聖，那惜門生嘲腹便。讀書萬卷晚乃悟，妙哉此訣秘不傳。是醒是醉人莫測，非夢非覺中了然。駸駸百年露電速，鼎鼎一世膏火煎。金丹九轉顧未暇，且向人間稱睡僊。
冬夜二首  其一 陸游
歲晚風霜惡，將如遥夜何。殘燈挑更暗，寒犬吠偏多。支枕成孤詠，懷人起浩歌。梅花不解飲，誰伴醉顔酡。
冬夜二首  其二 陸游
忽忽流年恨，悠悠獨夜情。向人燈欲語，遶舍露如傾。夢每輕千里，愁偏怯五更。殷勤桑落酒，好爲解餘酲。
夜話贈華師 陸游
少喜洛陽俠，今成衡嶽僧。深培地爐火，明照佛龕燈。衰鬢晨霜白，禪心古澗澄。猶能遍參在，爲我買行縢。
臥病書懷 陸游
衮衮年光挽不留，即今已白五分頭。病中對酒猶思醉，夢裏逢人亦說愁。青海戰雲臨賊壘，黑山飛雪灑貂裘。丈夫有志終難料，憔悴漁村死即休。
病中絕句六首  其一 陸游
酒錢自昔從人乞，詩思出門何處無。青篛織篷菅織席，此生端欲老江湖。
病中絕句六首  其二 陸游
半脫貂裘雪滿鞍，慣將豪舉壓儒酸。病来意氣渾非昨，一炷香烟帳底看。
病中絕句六首  其三 陸游
酒味醺人睡味濃，午時高枕到昏鐘。經旬不見西窗日，世上應無懶似儂。
病中絕句六首  其四 陸游
造物今年憫我勞，微痾得遂閉門高。黄紬被暖青氊穩，不怕郊原雪意豪。
病中絕句六首  其五 陸游
青熒猶有佛燈明，點滴時聞竹露聲。欲睡不成還起坐，麗譙風順報三更。
病中絕句六首  其六 陸游
少時談舌挾風雷，病後逢人口懶開。安得東皋隱君子，相看無語只衘杯。
蔬園雜詠 菘 陸游
雨送寒聲滿背蓬，如今真是荷鋤翁。可憐遇事常遲鈍，九月區區種晚菘。
蔬園雜詠 蕪菁 陸游
往日蕪菁不到吴，如今幽圃手親鉏。憑誰爲向曹瞞道，徹底無能合種蔬。
蔬園雜詠 葱 陸游
瓦盆麥飯伴鄰翁，黄菌青蔬放筯空。一事尚非貧賤分，芼羮僭用大官葱。
蔬園雜詠 巢 陸游
昏昏霧雨暗衡茅，兒女隨宜治酒殽。便覺此身如在蜀，一盤籠餅是豌巢。
蔬園雜詠 芋 陸游
陸生晝臥腹便便，嘆息何時食萬錢。莫誚蹲鴟少風味，賴渠撐拄過凶年。
卯飲醉臥枕上有賦二首  其一 陸游
天寒朝泥酒，熟醉臥蓬窗。雨勢平吞野，風聲倒卷江。漁蓑傲狐腋，菜把美羊腔。常笑潮陽守，南征畏下瀧。
卯飲醉臥枕上有賦二首  其二 陸游
一榻臥空舍，四山風雨聲。病多書倚閣，寒極酒施行。孤憤歌彌放，端憂涕易横。群羌滿河洛，志士若爲情。
十月二十六日夜夢行南鄭道中既覺恍然攬筆作此詩時且五鼓矣 陸游
孤雲兩角不可行，望雲九井不可渡。嶓冢之山高插天，漢水滔滔日東去。高皇試劍石爲分，草沒苔封猶故處。將壇坡陀過千載，中野疑有神物護。我時在幕府，来往無晨暮。夜宿沔陽驛，朝飯長木鋪。雪中痛飲百榼空，蹴踏山林伐狐兔。躭躭北山虎，食人不知數。孤兒寡婦讎不報，日落風生行旅懼。我聞投袂起，大呼聞百步。奮戈直前虎人立，吼裂蒼崖血如注。從騎三千皆秦人，面青氣奪空相顧。國家未發渡遼師，落魄人間傍行路。對花把酒學醞藉，空辱諸公誦詩句。即今衰病臥在床，振臂猶思備征戍。南人孰謂不知兵，昔者亡秦楚三戶。
雨晴步至山亭欲遂遊東村不果 陸游
村陋垣屋頽，歲晚風雨横。泥塗絕還往，飱粥養衰病。藥囊雜書卷，白髮滿清鏡。一榻臥兼旬，不踐牆下徑。烏鵲忽報晴，霜重節候正。厭供凍硯愁，頗動蠟屐興。山楹快遠眺，松吹愜幽聽。地瘦藥苖稀，葉脫木枝勁。東村未爲遠，脚力不濟勝。三嘆入荆扉，跏趺學僧定。
喜晴 陸游
衡門病臥動經旬，歲晚況堪風雨頻。晴日一窗殊慰眼，清霜萬瓦更宜人。開書頓失昏花墜，試茗初看白乳新。南埭東陂從此好，剩將紅蘂插烏巾。
對食 陸游
人苦不知足，貪欲浩無窮。豹胎日饜飫，萍虀却時供。飲豚以人乳，萬乘亦改容。方其未遇時，鵝{炙火=肉}動英雄。哀哉王相國，計墮飯後鐘。所以賢達士，一視約與豐。我亦蹭蹬者，羈遊半生中。木槃飽藜莧，美與玉食同。口腹嗟幾何，曾是役我躬。放箸一笑粲，賦詩曉愚公。
不睡 陸游
城遠不聞鐘鼓傳，孤村風雨夜騷然。但悲緑酒欺多病，敢恨青燈笑不眠。水冷硯蟾初薄凍，火殘香鴨尚微烟。虛窗忽報東方白，且復繙經繡佛前。
睡 陸游
紙帳青氊暖有餘，昏昏信脚到華胥。凍醪有力勤推挽，春茗無端苦破除。半熟擁衾聞急雨，乍回推枕覓殘書。箇中得意君知否，萬户生封未必如。
憶荆州舊遊 陸游
書劍萬里行翩翩，度關登隴常慨然。射麋雲夢最樂事，至今曠快思楚天。落筆千言不加點，班荆百榼命割鮮。有時憑陵呼五白，笑人辛苦作太玄。君不見將軍昔忍跨下辱，京兆晚爲人所憐。功名冨貴自古只如此，不如馳射樂飲終殘年。
五雲門晚歸 陸游
高城带遠林，落日動寒砧。行客自朝暮，青山無古今。衰遲慚逸氣，憂患足危心。溪迮滯歸艇，何時春水深。
冬暖 陸游
今年歲暮無風雪，塵土肺肝生客熱。經旬止酒臥空齋，吴蠏秦酥不容設。日憂疾疫被齊民，更畏螟蝗殘宿麥。濃霜薄霰不可得，太息何時見三白。老夫壯氣横九州，坐想提兵西海頭。萬騎吹笳行雪野，玉花亂點黑貂裘。
歲暮 陸游
吴中寒氣薄，歲暮亦和風。移樹来村北，尋僧渡港東。露葵收半綠，霜稻杵微紅。一飽無餘念，吾生正不窮。
雪夜二首  其一 陸游
書卷紛紛雜藥囊，擁衾時炷海南香。衰遲自笑壯心在，喜聽北風吹雪床。
雪夜二首  其二 陸游
村路雪泥人斷行，佛燈一點絳紗明。山前栖鶴歸何晚，磔磔風傳勁翮聲。
禪室 陸游
早誇劇飲無勍敵，晚覺安禪有宿因。赫赫心光誰障礙，緜緜鼻息自輕勻。蒲龕紙帳藏身穏，香椀燈籠作夢新。勿爲霜寒憶溫暖，少林立雪彼何人。
炭盡地爐危坐至夜分戲作 陸游
短景窗易黑，長宵爐少紅。直令貧到骨，未害氣如虹。志士元謀道，儒生敢諱窮。霜嚴雞喔喔，但愧讀書功。
夜汲井水煮茶 陸游
病起罷觀書，袖手清夜永。四鄰悄無語，燈火正凄冷。山童亦睡熟，汲水自煎茗。鏘然轆轤聲，百尺鳴古井。肺腑凛清寒，毛骨亦蘇省。歸来月滿廊，惜踏疏梅影。
雪後尋梅偶得絕句十首  其一 陸游
雪晴蕭散曳笻枝，小塢尋梅正及時。臨水登山一年恨，十分說似要渠知。
雪後尋梅偶得絕句十首  其二 陸游
青帝宮中第一妃，寶香熏徹素綃衣。定知謫墮不容久，萬斛玉塵来聘歸。
雪後尋梅偶得絕句十首  其三 陸游
銀燭檀槽醉海棠，老来非復錦城狂。疏梅對影太清淡，爲拂焦桐彈履霜。
雪後尋梅偶得絕句十首  其四 陸游
雪裏芬芳亦偶然，世人便謂占春前。飽知桃李俗到骨，何至與渠爭著鞭。
雪後尋梅偶得絕句十首  其五 陸游
雙鵲飛来噪午晴，一枝梅影向窗横。幽人宿醉閑欹枕，不待聞香已觧酲。
雪後尋梅偶得絕句十首  其六 陸游
竹籬曲曲水邊村，月澹霜清欲斷魂。商略前身是飛燕，玉肌無粟立黄昏。
雪後尋梅偶得絕句十首  其七 陸游
相逢未易可疏親，不是登牆宋玉鄰。林下風標許誰比，直須江左謝夫人。
雪後尋梅偶得絕句十首  其八 陸游
春近山中日漸長，重重門崦閟幽香。神仙不飲塵凡酒，素面看人醉後狂。
雪後尋梅偶得絕句十首  其九 陸游
蘂殿仙姝下界遊，偶来税駕剡溪頭。君看月裏横枝影，盡是蒼龍與翠虬。
雪後尋梅偶得絕句十首  其一○ 陸游
清霜夜夜奈寒何，賴是知心有素娥。枉道疏枝不禁笑，主人歡意自無多。
寄朱元晦提舉 陸游
市聚蕭條極，村墟凍餒稠。勸分無積粟，告糴未通流。民望甚饑渇，公行胡滯留。徴科得寛否，尚及麥禾秋。
村居冬日 陸游
溪轉樵風路，林藏禹會村。簷冰垂玉塔，山月涌金盆。畏客常稱疾，躭書不出門。尚嫌城市近，更擬卜雲根。
寓天慶觀有林使君年八十七方燒丹云一黍米大可化汞一斤爲黄金梅道人年八十五善醫 陸游
世路崎嶇久已忘，道腴禪悦度年光。故攜開士降龍鉢，来寄高人夢蝶床。只道燒金有劉向，不知賣藥是韓康。日長坐覺非塵世，庭檜花開蜂蜜香。
宿天慶道院 陸游
衰病厭多事，清遊諧夙心。夜深樓突兀，歲晚柏蕭森。汲井洗靈藥，焚香横素琴。身閑境自勝，城市亦山林。
贈林使君二首  其一 陸游
使君物外閱年華，厭聽奴兵早暮衙。雙履踏雲呼野渡，一瓢邀月醉梅花。紅爐點汞閑消日，烏几繙經不憶家。我亦岷山有歸處，約君同載泝三巴。
贈林使君二首  其二 陸游
松檜陰中百步廊，我来剝啄叩琳房。魚腸寶劍餘蛟血，鴉嘴金鋤带藥香。弱水蓬莱風浩浩，赤明龍漢劫茫茫。何妨付與神丹訣，敎跨青鸞到帝鄉。
冬夜 陸游
窮巷蕭條早閉門，北窗燈火夜昏昏。老于俗事不挂眼，愁憶故人空斷魂。急雪打窗飛礫細，狂風卷野怒濤翻。土床紙帳寒無寐，彊把村醅不厭渾。
宴坐 陸游
身窮寄山裏，心安一事無。新傳小止觀，漸觧半跏趺。急雪鳴窗紙，孤燈耿地爐。老来元少睡，且復兀枯株。
夢中作 陸游
路平沙軟淨無泥，香草丰茸沒馬蹄。擣紙聲中春日晚，怳然重到浣花溪。
夜寒遣興 陸游
道人頽然寄北窗，愁魔百萬一笑降。夜闌酒渇有奇夢，吞楚七澤吴三江。孤村蕭蕭雨觧雪，寒犬噤臥饑鼠齧。擁衾危坐待天明，白首忍窮心似鐵。
雪後出遊戲作 陸游
小巘平岡雪陸離，幽人又賦探春詩。典琴沽酒元非俗，著屐觀碑又一奇。大度乾坤容落托，多情風月笑衰遲。吾生也似梅花淡，燕未歸来蝶不知。
歲暮 陸游
半生浪走跨秦吴，白首還如筮仕初。凍芋濁醪邀里巷，昏烟濕雪暗郊墟。窮空敢恨寒無褐，憂患元因出有車。笑掩陳編聊自慰，古来冨貴羨樵漁。
記夢 陸游
世事紛紛觸眼新，何由常作夢中身。遠遊萬里纔移刻，豪飲千場不忤人。鼓吹滿城壺日晚，鶯花如海洞天春。是間可老君知否，莫信人言想與因。
立春後三日作 陸游
拂面毿毿巷柳黄，穿簾細細野梅香。春回江表常年早，日向山中特地長。千古事終輸釣艇，一毫憂不到禪房。緑尊掩罷惟須睡，高枕看人舉世忙。
短景 陸游
短景迫窮冬，日月如鳥過。衡門窘風雨，衰病不可那。疏疏屋茅漏，獵獵窗紙破。鼠豪冒燈出，人倦掩屏臥。中都舊朋儕，零落今幾箇。弄筆欲遣愁，孤吟誰與和。
風雨旬日春後始晴 陸游
風吹過雁作斜行，雨洗殘梅只淡香。南浦春回波漸綠，東庵睡起日初長。詩囊屬稿慚新思，博齒爭豪悔昔狂。莫向晴窗對明鏡，朱顔減盡鬢蒼蒼。
乍晴風日已和泛舟至扶桑埭徘徊西村久之 陸游
十日風雨今日晴，衰病忽減思閑行。接䍦一幅烟霧薄，舴艋八尺鳬鷖輕。亭亭孤塔遠天碧，曲曲深巷斜陽明。數家茅屋門晝掩，不聞人聲聞碓聲。身似龐公不入城，東阡南陌餞餘生。新年倘有豐年喜，買酒漁村看太平。
晨起南窗晴日可愛戲作一絕 陸游
蕭散山林一幅巾，天公乞與自由身。茅簷不似宮塼暖，日滿南窗也可人。
攜癭尊醉梅花下 陸游
楠癭作尊容斗許，擁腫輪囷元媚嫵。肻從放翁来住山，誰云置身不得所。山房寂寞久不飲，作意欲就梅花語。我病鮮歡花更甚，日暮凄涼泣殘雨。人生萬事雲茫茫，一醉常恐俗物妨。正須仙人冰雪膚，来伴老子鐵石腸。花前起舞花底臥，花影漸東山月墮。癭尊未竭狂未休，笑起題詩識吾過。
城西接待院後竹下作 陸游
水邊小丘因古城，上有巨竹數百箇。一徑蛇蟠不容脚，平處乃可十客坐。裊裊共看風枝舞，簌簌時聽春籜墮。古佛不粧香火冷，瘦僧如腊袈裟破。門前西去長安路，日夜舳艫衘尾過。老夫本乏臺省姿，且就清陰曲肱臥。
夜飲示坐中 陸游
胡雁叫群寒夜長，崢嶸北斗天中央。達人大觀眇萬物，烈士壯心懷四方。縱酒長鯨渇吞海，草書瘦蔓飽經霜。付君詩卷好收拾，後五百年無此狂。
夜從父老飲酒村店作 陸游
旗亭濁酒典衣沽，蠏舍老翁折簡呼。夜中醉歸騎草驢，嵬昻不須宗武扶。丹徒布衣有籌略，漁陽突騎莫枝梧。床頭金盡何足道，肝膽輪囷横九區。
壬寅新春 陸游
半生常是道邊人，歲晚初收事外身。濁酒一杯聊永日，小園三畝亦新春。尚無枕寄邯鄲夢，那有衣沾京洛塵。門外烟波三百里，此心惟與白鷗親。
幽居春夜 陸游
暮景催人雪鬢雙，十年始復反吾邦。雲逢佳月每避舍，酒壓閑愁如受降。三弄笛聲初到枕，一枝梅影正横窗。要知清夢遊何許，不釣桐江即錦江。
讀書 陸游
放翁白首歸剡曲，寂寞衡門書滿屋。藜羮麥飯冷不嘗，要足平生五車讀。校讎心苦謹塗乙，吟諷聲悲雜歌哭。三蒼奇字已殺青，九譯旁行方著錄。有時達旦不滅燈，急雪打窗聞簌簌。倘年七十尚一紀，墜典斷編真可續。客来不怕笑書癡，終勝牙籖新未觸。
晨起 陸游
小雨濕清曉，新鶯啼早春。年光驚病眼，節物屬閑身。巴硤東連楚，嶓山北控秦。遠遊端可繼，敢恨素衣塵。
昔在成都正月七日聖壽寺麻子市初春行樂處也偶晨興聞鄰村守麻有感 陸游
樂事新年入錦城，城南麻市試春行。如今老病茅簷底，臥聽兒童嚇雀聲。
獨孤生策字景略河中人工文善射喜擊劍一世奇士也有自峽中来者言其死于忠涪間感涕賦詩 陸游
憶昨騎驢入蜀關，旗亭邂逅一開顔。氣鍾太華中條秀，文在先秦兩漢間。寶劍憑誰占斗氣，名駒竟失養天閑。身今老病投空谷，回首東風涕自澘。
早春對酒感懷 陸游
探花疇昔喜春回，老大空驚節物催。芳瓮旋開新壓酒，好枝猶把未殘梅。書生歲惡甘藜莧，志士時平死草莱。欲豁孤懷誰晤語，夜彈長劍有餘哀。
曉出湖邊摘野蔬 陸游
浩歌振履出茅堂，翠蔓丹芽采擷忙。且勝堆盤供苜蓿，未言滿斛進檳榔。行迎風露衣巾爽，淨洗羶葷匕筯香。著句誇張君勿笑，故人方厭太官羊。
洊饑之餘復苦久雨感嘆有作 陸游
道傍襁負去何之，積雨仍愁麥不支。爲國憂民空激烈，殺身報主已差池。屬饜糠麧猶多愧，徙倚柴荆只自悲。十載西遊無惡歲，羨他村野足蹲鴟。
春晴泛舟 陸游
兒童莫笑是陳人，湖海春回發興新。雷動風行驚蟄戸，天開地闢轉鴻鈞。鱗鱗江色漲石黛，嫋嫋柳絲揺麴塵。欲上蘭亭却回棹，笑談終覺愧清真。
攜一尊尋春湖上 陸游
酒裏真須勉策勳，百年何啻是中分。花梢已點猩猩血，水面初生瑟瑟紋。一世極知均腐骨，萬鍾元自付浮雲。浩歌不恨無人和，但惜驚飛白鷺群。
晦前二日夜欲曉自湖上歸對殘月獨酌 陸游
小閣對寒蟾，山尊盡更添。方看一輪滿，又嘆兩頭纖。脉脉離雲嶠，姢姢傍畫簷。五更清露下，不恨客衣霑。
春曉有感 陸游
山杏溪桃續續開，緩歌誰與共傳杯。年来只有追歡夢，百舌無情又喚回。
夜觀秦蜀地圖 陸游
往者行省臨秦中，我亦急服叨從戎。散關摩雲俯賊壘，清渭如带陳軍容。高旌縹緲嚴玉帳，畫角悲壯傳霜風。咸陽不勞三日到，幽州正可一炬空。意氣已無雞鹿塞，單于合入蒲萄宮。燈前此圖忽到眼，白首流落悲塗窮。吾皇英武同世祖，諸將行策雲臺功。孤臣昧死欲自薦，君門萬里無由通。正令選壯不爲用，筆墨尚可輸微忠。何當勒銘紀北伐，更擬草奏祈東封。
久雨小飲 陸游
春来日日風雨横，老去時時衰病攻。門外回塘初漲緑，尊前槁面蹔生紅。未除豪氣每自笑，欲吐狂言無與同。安得并刀剪簷溜，憑高萬里望晴空。
有懷獨孤景略 陸游
富貴世間元不乏，此君才大獨難成。喑嗚意氣千人廢，嫻雅風流一座傾。韜略豈勞平大敵，文章亦足主齊盟。荒山野水涪州路，腸斷西風薤露聲。
春雨復寒遣懷 陸游
去日堂堂挽不回，新年又傍鬢邊来。雨聲欲作海棠祟，書卷只爲春睡媒。村舍瘦蔬供薄酒，地爐微火伴殘灰。浩然忽起金鞭興，漾水嶓山安在哉。
春遊 陸游
平生樂行役，不耐常閉户。今朝新雨霽，一笑整巾屨。青猿導幽蹊，春草伴微步。雖云尊酒薄，蔬果亦略具。辛夷發高枝，楊柳吹墮絮。行歌不知遠，落日呼野渡。横林已棲鴉，淺水猶立鷺。歸来意頗豪，古錦有新句。
海棠 陸游
今日春已半，風雨停出遊。缾中海棠花，數酌相獻酬。尚想錦官城，花時樂事稠。金鞭過南市，紅燭宴西樓。千林誇盛麗，一枝賞纖柔。狂吟恨未工，爛醉死即休。那知茅簷底，白髮見花愁。花亦如病姝，掩抑向客羞。尤物終動人，要非桃杏儔。東風萬里恨，浩蕩不可收。
寄仗錫平老借用其聽琴詩韵 陸游
放翁久矣無此客，闖户兒童皆動色。寒泉不食人暍死，素綆銀瓶我心惻。千金易得一士難，晚途淹泊眼愈寒。豈知一旦乃見子，傑語豪筆無僧酸。門前清溪天作底，細細風吹縠紋起。倚欄一笑誰得知，愛子數詩如此水。江湖安得常相從，浩歌相踏臥短篷。功名渠自有人了，留我鏡中雙頰紅。
五月十四日夜夢一僧持詩編過予有暴雨詩語頗壯予欣然和之聮巨軸欲書未落筆而覺追作此篇 陸游
黑雲塞空萬馬屯，轉盼白雨如傾盆。狂風疾雷撼乾坤，壯哉澗壑相吐吞。老龍騰拏下天閽，鱗間火作電脚奔。巨松拔起千年根，浮槎斷梗何足論。我詩欲成醉墨翻，安得此雨洗中原。長河衮衮来崑崙，鸛鵲下看黄流渾。
新塘觀月 陸游
攜酒新塘南，中夜欲忘歸。貪看月滿湖，不覺露濕衣。天高鶴聲厲，風急螢火稀。此夕不一醉，行嘆破鏡飛。漁家亦喜事，未掩水際扉。皇天有公道，處處皆清暉。
觀張提刑周鼎 陸游
他人冨貴堆金璧，曼舞妖歌誇坐客。清心好古誰似公，漢庭諸人推博識。一朝得此周廟器，買不論貲空四壁。苔痕洗盡銅色見，坐臥摩挲欲忘食。蠻童捧出客爲起，恍如清廟陪劍履。腹中奇字粲蟲魚，嶧山之碑那得比。知公原是功名人，看罷握手同悲辛。鎬京洛邑在何許，漠漠秋風吹戰塵。
口占送巖師還大梅護聖 陸游
放翁白髮已蕭然，黄紙新除玉局仙。寄語山頭老師叔，欲分茅舍度殘年。
八月十四日夜湖山觀月 陸游
長空露洗玻璃碧，紫金之盤徑三尺。忽看擘地出人間，桂樹扶疏如淡墨。攬衣獨立鏡湖邊，風露萬頃秋渺然。開帆詎必入東海，騎鯨便可追飛仙。冰壺玉瀣侵骨冷，醉看孤鸞舞清影。夜闌歸舍人已眠，却倩天風爲吹醒。
十五夜月色皦然有頃雲生遂不復見 陸游
北望但空濶，南望横群山。青天無翳行素月，寥寥永夜非人間。九醞漿成老仙醉，六銖衣薄天宮寒。翠眉真人不火食，小立環佩風珊珊。横空邀我海山去，縹緲萬里驂青鸞。相攜一笑在雲表，徐看玉宇飛金盤。
夜聞秋風感懷 陸游
西風一夜號庭樹，起攬戎衣泪濺襟。殘角聲催關月墮，斷鴻影隔塞雲深。數篇零落從軍作，一寸凄涼報國心。莫倚壯圖思冨貴，英豪何限死山林。
玉局歌 陸游
玉局祠官殊不惡，衘如冰清俸如鶴。酒壺釣具常自隨，五尺新篷織青篛。倚樓看鏡待功名，半世兒癡晚方覺。何如醉裏泛桐江，長笛一聲吹月落。蔣公新冢石馬高，謝公飛旐凌秋濤。微霜莫遣侵鬢綠，從今二十四考書玉局。
醉歌 陸游
往時一醉論斗石，坐人飲水不能敵。横戈擊劍未足豪，落筆縱横風雨疾。雪中會獵南山下，清曉嶙峋玉千尺。道邊狐兔何曾問，馳過西村尋虎跡。貂裘半脫馬如龍，舉鞭指麾氣吐虹。不須分弓守近塞，傳檄可使腥膻空。小冦逋誅六十載，狺狺猘子勢已窮。聖朝好生貸孥戮，還爾舊穴去天東。
閉門 陸游
寂寂雲山千萬重，閉門不忍嘆塗窮。高秋酒熟雪浮瓮，中夜劍歸雷吼空。近報冦戎迯漠北，豈無貔虎定關中。君王猶記孤忠在，安得英豪共此功。
草書歌 陸游
傾家釀酒三千石，閑愁萬斛酒不敵。今朝醉眼爛巖電，提筆四顧天地窄。忽然揮掃不自知，風雲入懷天借力。神龍戰野昏霧腥，奇鬼摧山太陰黑。此時驅盡胸中愁，槌床大叫狂墮幘。吴牋蜀素不快人，付與高堂三丈壁。
野飲夜歸戲作 陸游
青海天山戰未鏖，即今塵暗舊戎袍。風高乍覺弓聲勁，霜冷初增酒興豪。未辦大名垂宇宙，空成慟哭向蓬蒿。灞亭老將歸常夜，無奈人間兒女曹。
夜泊水村 陸游
腰間羽箭久凋零，太息燕然未勒銘。老子猶堪絕大漠，諸君何至泣新亭。一身報國有萬死，雙鬢向人無再青。記取江湖泊船處，臥聞新雁落寒汀。
幽居 陸游
遶屋巉巉碧玉峰，箇中天遣養疏慵。捐書已嘆空虛腹，得酒還澆壘塊胸。曲几坐看窺戸月，短篷臥聽隔城鐘。柴桑自有歸来意，枉道人間不見容。
與鄰翁登山亭 陸游
數掩槿籬圍夕照，一間茅舍背陰崖。吾生擾擾實無樂，人事悠悠那可諧。憂患向来侵綠鬢，登臨此日費青鞋。京華舊友凋零盡，野老逢迎一散懷。
無題 陸游
轣轆氊車赴密期，追歡最數牡丹時。新春欲近猶貪喜，舊愛濳移不自知。寶鏡塵生鸞悵望，鈿箏弦絕雁參差。玉壺莫貯臙脂泪，從濕泥金带上詩。
遣興 陸游
平生與俗馬牛風，落魄人間亦未窮。綠綺奏終香縷碧，烏絲書罷燭花紅。夢中吴蜀山川近，醉後周秦戰伐空。投老飄然君勿笑，也勝魚鳥在池籠。
夢宴客大樓上命筆作詩既覺續成之 陸游
表裏江山亦樂哉，華纓滿座敵鄒枚。歌從郢客樓中聽，獵向樊姬墓上回。梅蘂香清篸寶髻，熊蹯味美按新醅。眼邊歴歴興亡事，欲賦章華恐過哀。
新塘夜歸 陸游
烟月茫茫十里堤，數聲漁唱埭東西。旋燒新兔傾村酒，扶得歸来醉似泥。
古風三首  其一 陸游
少年暮黄老，雅志在山林。火食亦彊勉，寧有婚宦心。失脚墮世網，衰病忽侵尋。放逐適天幸，獨恨山未深。一床元不睡，翛然横素琹。開門毛髮冷，湖濶月欲沈。
古風三首  其二 陸游
賀監未嘗死，江天醉初醒。逸少亦度世，弭節過蘭亭。吾本淡蕩人，轉徙如蓬萍。聊憑一杯綠，駐此雙鬢青。邂逅兩仙翁，笙鶴遊青冥。還家不能食，濁世紛羶腥。
古風三首  其三 陸游
功名如博戲，大叫或作盧。文辭組繡耳，初不繫賢愚。負恃已可笑，憎嫉真區區。平生學金丹，我豈斯人徒。嘯歌醉自和，顔鬢老不枯。却後五百年，烟雨釣鏡湖。
累日無酒亦不肉食戲作此詩 陸游
小築精廬剡曲傍，枵然蟬腹與龜腸。酒錢覓處無司業，齋日多来似太常。雲碓旋舂菰米滑，風爐親候藥苖香。明年更入南山去，要試囊中服玉方。
讀書 陸游
讀書四更燈欲盡，胸中太華蟠千仞。仰呼青天那得聞，窮到白頭猶自信。策名委質本爲國，豈但空取黄金印。故都即今不忍說，空宮夜夜飛秋燐。士初許身輩稷契，歲晚所立慚廉藺。正看憤切詭成功，已復雍容託觀釁。雖然知人要未易，詎可例輕天下士。君不見長松臥壑困風霜，時来屹立扶明堂。
自妙相歸將至杜浦堰舟中作 陸游
斜陽發東郭，初夜轉西城。寺閣疏鐘動，漁村遠火明。蒼茫林靄滅，撲漉水禽驚。漸喜吾廬近，遥聞過埭聲。
秋興 陸游
樵風溪上弄扁舟，濯錦江邊憶舊遊。豪竹哀絲真昨夢，爽砧繁杵又驚秋。墜枝橘熟初堪剪，浮瓮醅香恰受篘。莫道身閑總無事，孤燈夜夜寫清愁。
哀北 陸游
太行天下脊，黄河出崑崙。山川形勝地，歴世多名臣。哀哉六十年，左衽淪胡塵。抱負雖奇偉，没齒不得伸。老夫實好義，北望常酸辛。何當擁黄旗，徑涉白馬津。窮追殄犬羊，旁招出鳳麟。努力待傳檄，勿謂吳無人。
琵琶 陸游
西蜀琵琶邏逤槽，梨園舊譜鬱輪袍。繡筵銀燭燕宮夜，一飲千鍾未足豪。
三江舟中大醉作 陸游
志欲冨天下，一身常苦饑。氣可吞匈奴，束带向小兒。天公無由問，世俗那得知。揮手散醉髮，去隱雲海涯。風息天鏡平，濤起雪山傾。輕帆入浩蕩，百怪不可名。虹竿秋月鈎，巨鰲倘可求。滅迹從今逝，回看隘九州。
短歌行 陸游
百年鼎鼎世共悲，晨鐘暮鼓無休時。碧桃紅杏易零落，翠眉玉頰多别離。涉江采菱風敗意，登樓待月雲爲祟。功名常畏謗讒興，冨貴毎同衰病至。人生可嘆十八九，自古危機無妙手。正令插翮上青雲，不如得錢即沽酒。
悲秋 陸游
秋燈如孤螢，熠熠耿窗户。秋雨如漏壺，點滴連早暮。我豈楚逐臣，慘愴出怨句。逢秋未免悲，直以憂國故。三軍老不戰，比屋困征賦。可使江淮間，歲歲常列戍。
步至西村 陸游
一飽無餘事，西村偶獨行。榰笻息微倦，汲井潄餘酲。川濶雁平度，谷虛雲亂生。絕知豐歲樂，笑語隔柴荆。
題接待院壁 陸游
笙歌凄咽離亭晚，回首高城半掩門。疉疉遠山横翠靄，姢姢新月耿黄昏。未嫌雙櫓妨欹枕，自是孤舟易斷魂。遥想柯橋落帆處，隔江微火認漁村。
九月晦日作四首  其一 陸游
菊枝傾倒不成叢，桐葉凋零已半空。自是老来多感慨，不應蕭瑟爲秋風。
九月晦日作四首  其二 陸游
山路清寒近探梅，振衣高處興悠哉。飛鴻杳杳江天濶，一片愁從萬里来。
九月晦日作四首  其三 陸游
錦城誰與寄音塵，望斷秋江六六鱗。正使傾家供麴蘖，定知不解醉愁人。
九月晦日作四首  其四 陸游
炊烟漠漠衡門寂，寒日昏昏倦鳥還。數樹丹楓映蒼檜，天工觧作范寛山。
陶山遇雪覺林遷庵主見招不果往 陸游
山中大雪二尺彊，道邊虎跡如椀大。衰翁畏虎復畏寒，招喚不来公勿怪。梨花開時好風日，走馬尋公作寒食。不須沽酒飲陶濳，箭筍蕨芽如蜜甜。
哭王季夷 陸游
超遥天馬渥洼来，萬里修途忍勒回。爽氣即今猶可想，舊遊何處不堪哀。夢中有客徴殘錦，地下無爐鑄横財。欲酹一尊身尚病，鬛封春露濕蒼苔。
樊江晚泊 陸游
碧雲吞日天欲暮，城西捩柁城東路。蓴羮菰飯香滿船，正是江頭落帆處。荻洲漁火遠更明，烟水蒼茫聞雁聲。不是綠尊能破悶，白頭客路若爲情。
蛾眉村旅舍作 陸游
小雨初收景氣和，青苔狼藉落梅多。曲肱野店睡斜日，濯足溪橋鳴細波。久厭俗情生眼白，近承天詔賜顔酡。騎鯨未返蓬壺去，此路猶須幾浩歌。
娥江野飲贈劉道士 陸游
春光盎盎催官柳，柳色黄如醆中酒。橋邊微逕愜幽尋，世外高人共攜手。參差茅舍出木末，隱映酒旗當浦口。插花處處引村童，失道時時問耕叟。客堪共醉百無一，事不諧心十常九。日斜潮落不可留，孤舟欲上頻搔首。
丈亭遇老人長眉及肩欲就之語忽已張帆吹笛而去 陸游
颯颯長眉緑覆肩，欲推壽數意茫然。若非楚國庚寅歲，定是堯時丙子年。銅笛一聲驚宿鷺，蒲帆數幅破晴烟。遥知乘醉江湖去，黄鶴樓頭又放顛。
寓舍聞禽聲 陸游
日暖林梢鵯鵊鳴，稻陂無處不青青。老農睡足猶慵起，支枕東窗盡意聽。
春晚 陸游
雨足人家插稻秧，蠶生鄰女采桑黄。萬花掃迹春將暮，百草吹香日正長。閑覓啼鶯穿北崦，戲隨飛蝶過東岡。飄然且喜身彊健，不怪兒曹笑老狂。
題瑩師釣臺圖 陸游
羊裘老子釣魚處，開卷令人雙眼明。未可怱怱便持去，夜窗吾欲聽灘聲。
仗錫平老具舟車迎前天衣印老印悉遣還策杖訪之作二絕句奉送兼簡平  其一 陸游
畫舫籃輿不許前，白頭行脚意超然。舜江禹穴千山水，盡在高人拄杖邊。
仗錫平老具舟車迎前天衣印老印悉遣還策杖訪之作二絕句奉送兼簡平  其二 陸游
魚鼓聲中白氎巾，南山筍蕨一番新。長安不是無卿相，林下平津獨可人。
湖邊曉行 陸游
蹇驢清曉掠湖堤，緩轡迎涼帽影低。露拆渚蓮紅漸閙，雨催陂稻緑初齊。先秋葉已時時墮，失旦雞猶續續啼。不是老来忘睡美，戴星南畝慣扶犁。
久雨杜門遣懷 陸游
風雨蕭蕭臥掩關，經旬登覽負溪山。也知解送豐年喜，無奈難消永日閑。平野横吹看凌厲，畫簷高瀉聽淙潺。城闉路斷吾何恨，濁酒枯魚亦破顔。
梅雨陂澤皆滿 陸游
雨暗迷行路，溪深沒舊痕。汪汪牛湩白，盎盎酒醅渾。暖浸千畦稻，横通十里村。群蛙更堪笑，鼓吹鬧黄昏。
夜意二首  其一 陸游
幌外燈青見鼠行，林梢月黑有梟鳴。只言中夏夜偏短，萬里夢回天未明。
夜意二首  其二 陸游
睡覺鄰雞已再啼，蓬窗燈暗雨凄凄。東家蹇驢不用借，明日門前一尺泥。
幽事 陸游
老境俗緣減，閑居幽事多。去沙通斷澗，插援護新荷。棋罷看山臥，釣歸揺檝歌。餘年端有幾，風月且婆娑。
對酒戲作 陸游
去日奔輪不啻過，凌烟勲業已蹉跎。只言一寸丹心在，無奈千莖白髮何。色比鵝雛京口酒，聲如珠貫渭城歌。身閑取醉真當勉，莫學癡人夢螘窠。
夏雨 陸游
清風起湖濱，急雨来天末。蚊蠅遽退聽，松竹例蘇活。奇聲集空庭，爽氣生細葛。素秋雖尚遥，聊喜寛肺渇。
軍中雜歌八首  其一 陸游
三受降城無壅城，賊来殺盡始還營。漠南漠北靜如掃，清夜不聞胡馬聲。
軍中雜歌八首  其二 陸游
秦人萬里築長城，不如壯士守北平。曉来磧中雪一丈，洗盡烟塵春草生。
軍中雜歌八首  其三 陸游
匈奴莫復倚長戈，来欵軍門早乞和。鐵騎如山尚可避，飛將軍来汝奈何。
軍中雜歌八首  其四 陸游
名王金冠玉蹀躞，面縳纛下聲呱呱。稿街未遽要汝首，賣與酒家鉗作奴。
軍中雜歌八首  其五 陸游
三月未春冰塞川，冬月苦寒雪闇天。紫髯將軍曉射虎，嚇殺胡兒箭似椽。
軍中雜歌八首  其六 陸游
北面行臺號令新，繡旗豹尾渡河津。檄書纔下降書至，不用兒郎打女真。
軍中雜歌八首  其七 陸游
漁陽兒女美如花，春風樓上學琵琶。如今便死知無恨，不屬番家屬漢家。
軍中雜歌八首  其八 陸游
北庭茫茫秋草枯，正東萬里是皇都。征人樓上看太白，思婦城南迎紫姑。
夏夜舟中聞水鳥聲甚哀若曰姑惡感而作詩 陸游
女生藏深閨，未省窺牆藩。上車移所天，父母爲它門。妾身雖甚愚，亦知君姑尊。下床頭雞鳴，梳髻著襦裙。堂上奉灑掃，厨中具盤飱。青青摘葵莧，恨不美熊蹯。姑色少不怡，衣袂濕泪痕。所冀妾生男，庶幾姑弄孫。此志竟蹉跎，薄命来讒言。放棄不敢怨，所悲孤大恩。古路傍陂澤，微雨鬼火昏。君聽姑惡聲，無乃譴婦魂。
暮歸舟中二首  其一 陸游
五月未劇暑，暮從城市還。斷虹低飲澗，落日遠衘山。蠏舍叢蘆外，菱舟薄靄間。詩情終草草，虛遣鬢毛斑。
暮歸舟中二首  其二 陸游
湖水綠可愛，弄橈衝夕霏。林昏漁火壯，山轉寺鐘微。老嘆世情惡，窮知心事違。回頭語孤鶴，伴我莫先飛。
夏夜四首  其一 陸游
夏夜忽已半，東岡月初生。起行遶庭樹，愛此露滴聲。漂流憶安臥，局促念遐征。幽懷誰晤語，華觴還自傾。
夏夜四首  其二 陸游
螢火喜暗庭，桐葉矜冷雨。幽人悄不寐，獨夜誰與處。乾坤信無情，歲月遽如許。明發視鏡中，鬢絲添幾縷。
夏夜四首  其三 陸游
庭荒蔓草長，堂豁爽氣入。悠然推枕起，聊作倚杖立。飛螢亦避雨，黏棟光熠熠。南鄰輸税歸，小婦愁夜汲。
夏夜四首  其四 陸游
結屋在郊墟，翛然謝炎熾。窗扉故闃寂，水竹亦幽邃。飛蟲望燈集，栖燕衝雨至。石枕與葛幮，美哉今夕睡。
北渚 陸游
北渚露濃蘋葉老，南塘雨過藕花稀。新秋漸近蟬更急，殘日已沉鴉未歸。銅鏡面顔無藥駐，玉關勲業與心違。一蓑一笠生涯在，且醉蒼苔舊釣磯。
夏日五鼓起戲書 陸游
老雞喔喔桑樹顛，明星磊磊茅屋邊。我興視夜不復眠，坐看朝暾浴虞淵。開窗清風来穆然，拂几洗研整蠧編。火雲崔嵬忽滿天，安得羲和徐著鞭。
雨夜 陸游
急雨如河瀉瓦溝，空堂臥對一燈幽。老雞多事彊知曉，落葉無情先報秋。身未蓋棺誰可料，尊常有酒莫閑愁。功名老大從来事，且復長歌起飯牛。
小立 陸游
曠懷塵事外，小立緑陰間。舉世皆嫌拙，平生剩得閑。江郊雲易暗，旱歲雨終慳。欲醉尊無酒，悠然對暮山。
徙倚 陸游
漁扉夕不掩，徙倚欲三更。月正樹無影，露濃荷有聲。崢嶸歲將晚，悄愴恨難平。坐念中原沒，男兒恐浪生。
居山 陸游
涉世緣雖薄，居山味自長。穿雲雙履濕，洗藥一溪香。有酒作臉纈，無愁供鬢霜。遼天渺歸鶴，千載付茫茫。
秋興二首  其一 陸游
白髮蕭蕭欲滿頭，歸来三見故山秋。醉憑高閣乾坤大，病入中年日月遒。百戰鐵衣空許國，五更畫角只生愁。明朝烟雨桐江岸，且占丹楓繫釣舟。
秋興二首  其二 陸游
暮境何堪與病遭，西風落葉擁亭皋。極知世上人情惡，且放江邊醉眼高。應俗紛紛何日了，詠詩混混寄吾豪。碧油金鎖平生意，未許人言學楚騷。
八月五日夜半起飲酒作草書數紙 陸游
有漏神仙有髮僧，碧幮欹枕對秋燈。忽然起索三升酒，颯颯蛟龍入剡藤。
秋雨漸涼有懷興元三首  其一 陸游
八月山中夜漸長，雨聲燈影共凄涼。遥知南鄭風霜早，已有寒熊犯獵塲。
秋雨漸涼有懷興元三首  其二 陸游
十年前在古梁州，痛飲無時不慣愁。最憶夜分歌舞歇，臥聽秦女擘箜篌。
秋雨漸涼有懷興元三首  其三 陸游
清夢初回秋夜闌，床前耿耿一燈殘。忽聞雨掠蓬窗過，猶作當時鐵馬看。
秋風曲 陸游
秋風吹雨鳴窗紙，壯士不眠推枕起。床頭金盡酒尊空，櫪馬相看涙如洗。鴻門覇上百萬師，安西北庭九千里。帳前畫角聲入雲，隴上鐵衣光照水。横飛渡遼健如鶻，談笑不勞投馬箠。堂堂羽檄從天下，夜半斫營孱可鄙。拾螢讀書定何益，投筆取封當努力。百斤長刀兩石弓，飽將兩耳聽秋風。
送宣書記并寄其兄曇才二公 陸游
在吳識曇公，至蜀識才公。彌天宣書記，晚乃得從容。是家固多賢，天遣慰我窮。初秋夏末時，衲子各西東。子獨惜此别，共語夜燭紅。怪我耐逆境，萬事一笑空。子顧知我否，視身如枯蓬。枯蓬未變滅，姑當付之風。家世無高年，我今六十翁。俯仰幾時客，結束已匆匆。那將須臾景，更受憂患攻。願言早来歸，相就煮晚菘。
起晚戲作 陸游
地偏身飽閑，秋爽睡殊美。老雞每愧渠，三唱呼未起。厨人罷晨汲，童子愁屣履。惰慵雖可嘲，安靜良足喜。心空夢亦少，酣枕甘若醴。不學多事人，南柯豪衆蟻。
飲村店夜歸二首  其一 陸游
致主初心陋漢唐，暮年身世落農桑。草烟牛跡西山外，又臥旗亭送夕陽。
飲村店夜歸二首  其二 陸游
灧灧村醪君勿辭，橙椒香美白鵝肥。醉中忘却身今老，戲逐螢光蹋雨歸。
雨夜感懷 陸游
點滴空堦雨送涼，青燈對影獨凄傷。身如病木驚秋早，心似鰥魚怯夜長。鑄得黄金猶有術，掃空白髮定無方。蕭然禪榻君休笑，一卷殘書伴枕傍。
寄葉道人 陸游
白首不堪憂患纏，要將樂事餞流年。尋山猶費幾兩屐，貯酒真須百斛舩。若信王侯等螻蟻，可因富貴失神仙。驚人亦莫摩銅狄，泰華松風足晝眠。
月下小酌 陸游
昨日雨遶簷，孤燈對搔首。今夜月滿庭，長歌倚衰柳。世變浩無窮，成敗翻覆手。人生最樂事，臥聽壓新酒。我歸自梁益，零落愴親友。紛紛墮鬼録，何人得長久。後生多不識，詎肯顧衰朽。一杯無與同，敲門喚鄰叟。
讀袁公路傳 陸游
成敗相尋豈有常，英雄最忌數悲傷。蕪蔞豆粥從来事，何恨郵亭坐簀床。
鄰曲小飲 陸游
早稻喜登塲，相呼集野堂。迎霜新兔美，近社濁醪香。茆屋滴殘雨，竹籬圍夕陽。新豐不須作，真箇是吾鄉。
秋夜觀月二首  其一 陸游
夢回殘燭耿房櫳，杳杳江天叫斷鴻。病骨不禁風露重，披衣小立月明中。
秋夜觀月二首  其二 陸游
誰琢天邊白玉盤，亭亭破霧上高寒。山房無客兒貪睡，常恨清光獨自看。
枕上 陸游
香冷燈昏夢自驚，清愁冉冉带餘酲。夜長誰作幽人伴，惟是蛩聲與月明。
秋夕大風松聲甚壯戲作短歌 陸游
人生不自憐，坐受外物械。榮華難把玩，俄頃皆變壞。山棲亦何有，耳目差曠快。秋郊多烈風，夜壑起松籟。初聞尚蕭瑟，髣髴聽嚴瀨。忽如倒巨浸，便欲翻大塊。又疑楚漢戰，澒洞更勝敗。不然六月雨，雷電奔百怪。三更勢稍斂，鐵馬歸入塞。孰能從吾遊，洗汝胸次隘。
明河篇 陸游
明河八月轉分明，炯如素練西南傾。年年歲歲見河漢，坊坊曲曲聞碪聲。良人萬里事征行，碪聲中有玉關情。遥知鐵衣冷如水，指點明河白髮生。磧中草死駱駝鳴，萬里却望長安城。兒生總角爺未見，歸心頓覺封侯輕。漢家自古有夷狄，付與窮荒何足惜。只願天狼無光太白低，還家爲婦說安西。
夜聞鄰家治稻 陸游
二頃春蕪廢不耕，半生名宦竟何成。歸来每羨農家樂，月下風傳打稻聲。
浪迹 陸游
浪迹人間四十年，鏡中不覺已華顛。山川慘澹秋多感，燈火青熒夜少眠。壯志已忘榆塞外，高情正在酒壚邊。扁舟不恨無人識，且復長歌入暮烟。
夜步庭下有感 陸游
夜遶中庭百匝行，秋風傳漏忽三更。星辰北拱疏還密，河漢西流縱復横。驚鵲遶枝棲不穩，冷螢穿竹遠猶明。書生老抱平戎志，有泪如江未敢傾。
題酒家壁 陸游
明主何曾棄不才，書生飄泊自堪哀。烟波東盡江湖遠，雲棧西從隴蜀回。宿雨送寒秋欲晚，積衰成病老初来。酒香菰脆丹楓岸，強遣樽前笑口開。
題書齋壁 陸游
隨分琴書適性情，乍寒偏愛小窗明。旋煎甖粟留僧話，故種芭蕉待雨聲。丹藥驗方非畏死，文章排悶不求名。是間幽事君知否，莫怪經秋少入城。
贈猫 陸游
裹鹽迎得小貍奴，盡護山房萬卷書。慚愧家貧策勲薄，寒無氊坐食無魚。
秋夕 陸游
羈魂虚仗些詞招，病骨那禁積毁消。亂葉打窗寒有信，昏燈照幔夢無聊。棧邊老驥心空在，爨下殘桐尾半焦。百感忽生推枕起，碧霄銀漢正迢迢。
秋雨排悶十韵 陸游
今夏久無雨，從秋却少晴。空濛迷遠望，蕭瑟送寒聲。衣潤香偏著，書蒸蠧欲生。壞簷聞瓦墮，漲水見堤平。溝溢池魚出，天低塞雁征。螢飛明闇廡，蛙閙雜疏更。藥醭時須焙，舟閑任自横。未憂荒楚菊，直恐敗吳秔。夜永燈相守，愁深酒細傾。浮雲會消散，鼓笛賽西成。
小舟航湖夜歸書觸目三首  其一 陸游
雲黑風號不見星，古丘樷木聚精靈。舟人已過微相語，兩兩三三鬼火青。
小舟航湖夜歸書觸目三首  其二 陸游
電掣半空雲黯黮，舩浮積水浪憑陵。茫然不辯身何處，猶喜東南見塔燈。
小舟航湖夜歸書觸目三首  其三 陸游
遥望湖塘炬火迎，纔歸村舍雨如傾。畏途回首知安在，催喚兒童暖酒鐺。
幽居書事二首  其一 陸游
莫嘆澗谷本卷七作恨人間苦不諧，清時有味是歸来。己因積毁成高臥，更借陽狂護散才。正欲清言聞客至，偶思小飲報花開。紛紛爭奪成何事，白骨生苔但可哀。
幽居書事二首  其二 陸游
安命知天更不疑，幽居最愛早寒時。手中書墮初酣枕，窗下燈殘正劇碁。鮮鯽每從溪女買，香菰時就釣舩炊。山陰清絕君須記，雪裏騎驢未辦詩。
晚霽二首  其一 陸游
雨斷簷餘滴，雲疏日漏明。人其如積潦，天自活疲氓。溪碓舂香稻，霜叢剪綠橙。書生久愁臥，作意賦新晴。
晚霽二首  其二 陸游
漲水返舊壑，浮雲歸故山。園丁藝蔬去，鄰婦賃舂還。喬木蒼烟外，孤村落照間。莫嫌樽酒薄，且用破愁顔。
雨後散步後園二首  其一 陸游
淡日輕雲未快晴，涓涓溝水去無聲。爲憐一徑新苔綠，别就牆陰取路行。
雨後散步後園二首  其二 陸游
澤國霜遲木未疏，秋来更覺愛吾廬。芭蕉緑潤偏宜墨，戲就明窗學草書。
示客 陸游
十年奔走每思歸，剩喜湖邊晝掩扉。社燕免教嘲作客，海鷗曾是信忘機。暉暉晚日收新稻，漠漠新寒試夾衣。留客盤飱君勿笑，一畦蔬甲摘初稀。
甲子晴 陸游
今日甲子晴，秋稼始可言。老農喜相覓，隨事具雞豚。掃地設菅席，酌酒老瓦盆。耳熱仰視天，何異傾金尊。牛羊散墟落，霽色滿衡門。起舞屬父老，勿恨此酒渾。
後一日復雨 陸游
一雨三日水抹隄，南村北村雲凄凄。天公約束龍返穴，不忍嘉穀沈塗泥。日光清薄潦未縮，起視又嘆行雲西。初纔淅瀝灑窗户，俄已湍瀉鳴溝溪。豐凶相乘若翻手，振救小緩輒噬臍。窮閻腐儒不預此，且收芋栗寛兒啼。
紹興庚辰余遊謝康樂石門與老洪道士痛飲賦詩既還山陰王仲信爲予作石門瀑布圖今二十有四年開圖感嘆作二首  其一 陸游
二十餘年别石門，燈前感舊欲消魂。人生萬事皆如夢，自笑區區記劍痕。
紹興庚辰余遊謝康樂石門與老洪道士痛飲賦詩既還山陰王仲信爲予作石門瀑布圖今二十有四年開圖感嘆作二首  其二 陸游
愛酒黄冠鬢如雪，石門邂逅一樽同。懸知久作此山土，愁對畫圖秋雨中。
雨中遣懷 陸游
秋稼連雲飽不疑，寧期一敗莫支持。雨如梅子初黄日，水似桃花欲動時。正晝螡蟲驅不去，終宵鼃黽怒何爲。凶年氣象堪流涕，禾把紛紛滿竹籬。
秋思 陸游
秋来情味更堪論，身寄城南五畝園。委轡看山無鐵獺，拾樵煎茗有青猿。陂塘夜雨添新漲，原野烟蕪減舊痕。豈是平生少親友，略無人肯訪孤村。
秋雨嘆 陸游
點點滴滴雨到明，悽悽惻惻夢不成。窗間殘燈暗欲滅，匣中孤劍鏗有聲。少年讀書忽頭白，一字不試空虚名。公車自薦心實恥，新豐獨飲人所驚。太行千仞插雲立，黄流萬里從天傾。遺民久憤世多故，孱冦何足煩長纓。霜風初高鷹隼擊，天河下洗烟塵清。投筆急裝須快士，令人絕憶獨孤生。
雨中小酌 陸游
晨起占雲日日西，吾廬烟雨正凄迷。愁看場上禾生耳，且泥杯中酒到臍。窗日幾時飛野馬，甕天惟是舞醯鷄。前村著屐猶通路，自摘金橙擣鱠齏。
衰病有感三首  其一 陸游
衰與病相乘，山房冷欲冰。在家元是客，有髮亦如僧。愁絕窮秋雨，情親獨夜燈。西鄰有甘井，聊得曲吾肱。
衰病有感三首  其二 陸游
倦枕先雞覺，寒汀伴雁孤。寂寥誰省録，衰疾且枝梧。鶴骨秋添瘦，龜腸夜自呼。蓋棺吾事定，未敢泣窮途。
衰病有感三首  其三 陸游
羈宦一周星，歸如化鶴丁。灰心成寂寂，霜鬢失青青。小智空自貴，大愚元不靈。客来應絕倒，扶病講丹經。
雨止頓寒遂有晴意 陸游
霧雨昏昏地氣騰，盤中朝暮厭驅蠅。未看霽色排陰翳，先覺清寒洗鬱蒸。喚客喜傾新熟酒，讀書貪趁欲殘燈。明朝樂事真當賀，山北山南曵瘦藤。
秋晴出遊 陸游
雨餘清冷近霜天，拄杖閑拖不挂錢。黄葉舞風初簌簌，碧渠通溜正濺濺。無情日馭工催老，耐事天公聽放顛。薄暮行歌竝湖去，有人偷様畫癯僊。
悲秋四首  其一 陸游
形骸枯槁病侵陵，少睡長饑一老僧。霜夜羈愁更無賴，莫收書策且留燈。
悲秋四首  其二 陸游
蕭蕭衰鬢點新霜，人靜房櫳易斷腸。等是閉門愁裏過，任敎風雨壞重陽。
悲秋四首  其三 陸游
殘年孤寂不禁秋，醉自凄凉醒更愁。冨貴空成守錢虜，吾今何止百宜休。
悲秋四首  其四 陸游
小雨簾櫳慘淡天，醉中偏藉亂書眠。夢回有恨無人會，枕畔橙香似昔年。
久雨道懷 陸游
暮年惜日月，木落輒動心。閑居念親友，所願聞足音。風雨斷官道，吾廬況幽深。渺渺雲水鄉，蕭蕭蘆荻林。草茂豪鳴蛙，天闊無来禽。四顧此何處，悠悠付孤斟。
野步書觸目 陸游
村落初過雨，園林殊未霜。幽花雜紅碧，野橘半青黄。飛鷺横秋浦，啼鴉滿夕陽。最憐山脚水，撩亂入陂塘。
月下 陸游
月白庭空樹影稀，鵲棲不穩繞枝飛。老翁也學癡兒女，撲得流螢露濕衣。
九月十日 陸游
不須扇障庾公塵，散地翛然學隱淪。風帽可憐成昨夢，菊花已覺是陳人。昏昏但苦餘酲在，草草久無佳句新。嘆息吾生行已矣，老来歲月似奔輪。
秋晴園中山禽絕多有感而賦 陸游
九日秋陰一日晴，山禽應喜我閑行。幽吭弄暖閑相命，勁翮凌風遠有聲。熟果啄餘看核墮，細枝衘得欲巢成。名園美蔭不飛去，似比交朋猶有情。
燈籠 陸游
我年十六遊名場，靈芝借榻棲僧廊。鐘聲纔定履聲集，弟子堂上分兩廂。燈籠一様薄臘紙，瑩如雲母含清光。還家欲學竟未暇，歲月已似奔車忙。書生白首故習在，顛倒簡牘紛朱黄。短檠雖復作老伴，目力眩晃不可常。平生所好忽入手，摩挲把挈喜欲狂。蘭膏瀲灔支達旦，秋雨蕭瑟輸新涼。討論廢忘正塗乙，遂欲盡發萬卷藏。所嗟衰病終難勉，非復當年下五行。
舟過南莊呼村老與飲示以詩二首  其一 陸游
昔我過此時，荷花粲雲錦。今我復来遊，霜露已凄凛。鄉鄰福苦薄，積雨敗垂稔。禾頭耳𧥄𧥄，熟計難高枕。所懼憂吾君，歲暮詔發廪。勿言村醪薄，排悶聊共飲。
舟過南莊呼村老與飲示以詩二首  其二 陸游
玄雲吞落日，大風東北起。隔林鳴兩鳩，當道行衆螘。晴来未三日，雨候乃復爾。我場何時乾，嘉穀在泥滓。豐凶歲所有，遊惰古所恥。努力敎子孫，天公終可倚。
秋夜獨過小橋觀月 陸游
湖上蕭蕭葉落頻，小橋東畔岸綸巾。乍圓素月升寒璧，欲散微雲蹙細鱗。有酒便應遺世事，得閑隨處勝官身。笑談但恨朋遊少，安得幽人與卜鄰。
紹興中與陳魯山王季夷從兄仲高以重九日同遊禹廟後三十餘年自三橋泛舟歸山居秋高雨霽望禹廟樓殿重複光景宛如當時而三人者皆下世予亦衰病無聊慨然作此詩 陸游
重樓傑閣倚虚空，紅日蒼烟正鬱葱。鄉國歸来渾似鶴，交朋零落不成龍。人生真與夢何校，我輩故應情所鍾。泪漬清詩却回棹，不眠一夜聽鳴蛩。
雜興四首  其一 陸游
風雨雞喔喔，雪霜柏森森。獨居雖無友，二物感我深。
雜興四首  其二 陸游
萬物各有時，蟋蟀以秋鳴。我老自少眠，那得憎此聲。
雜興四首  其三 陸游
漲水入我廬，萍葉黏半扉。日出水返壑，念汝何由歸。
雜興四首  其四 陸游
清霜染丹葉，秋晚粲如春。回首風吹盡，天公解戲人。
予秋夜觀月得瘧疾枕上賦小詩自戲 陸游
貪看霜月步亭皋，不覺寒侵范叔袍。且倚誦詩驅瘧鬼，斷無人寄碧腴膏。
後春愁曲 陸游
六年成都擅豪華，黄金買斷城中花。醉狂戲作春愁曲，素屏紈扇傳千家。當時說愁如夢寐，眼底何曾有愁事。朱顔忽去白髮生，真墮愁城出無計。世間萬事元悠悠，此身長短歸山丘。閉門堅坐愈生愁，未死且復秉燭遊。
秋花嘆 陸游
秋花如義士，榮悴相與同。豈比輕薄花，四散隨春風。黄菊抱殘枝，寂寞臥寒雨。拒霜更可憐，和蒂浮烟浦。古来結交意，正要共死生。讀我秋花詩，可代丹雞盟。
寄題朱元晦武夷精舍五首  其一 陸游
先生結屋綠巖邊，讀易懸知屢絕編。不用采芝驚世俗，恐人謗道是神僊。
寄題朱元晦武夷精舍五首  其二 陸游
蟬蜕巖間果是無，世人妄想可憐渠。有方爲子換凡骨，来讀晦庵新著書。
寄題朱元晦武夷精舍五首  其三 陸游
身閑剩覺溪山好，心靜尤知日月長。天下蒼生未蘇息，憂公遂與世相忘。
寄題朱元晦武夷精舍五首  其四 陸游
齊民本自樂衡門，水旱那知不自存。聖主憂勤常旰食，煩公一一報曾孫。
寄題朱元晦武夷精舍五首  其五 陸游
山如嵩少三十六，水似卭郲九折途。我老正須閑處著，白雲一半肻分無。
病思 陸游
夜窗孤影怯青燈，瘦著秋衣欲不勝。光景正如寒圃蝶，情懷却羨病寮僧。篝爐冷落燒殘葉，襌榻欹斜倚古藤。莫怪頺然遺世事，鬢絲日日鏡中增。
病愈 陸游
秋夕高齋病始輕，物華凋落歲崢嶸。蟹黄旋擘饞涎墮，酒淥初傾老眼明。提筆詩情還跌宕，倒床藥褁尚縱横。閑愁恰似憎人睡，又起挑燈聽雨聲。
病中忽有眉山士人史君見過欣然接之口占絕句 陸游
蜀語初聞喜復驚，依然如有故鄉情。絳羅餅餤玻璃酒，何日蟆頤伴我行。
初寒 陸游
我窮不自活，萬事付天公。今年寒苦晚，霧雨常濛濛。雖逭裘褐憂，坐念疾病攻。清夜喜不寐，萬木號西風。新霜纔幾何，瘴癘一掃空。曉看烏臼林，已有數葉紅。微雲時去来，寒日猶曈曨。振衣起出户，一笑尋鄰翁。
出塞曲 陸游
北風吹急雪，夜半埋氊廬。將軍八千騎，萬里逐單于。漢家如天臣萬邦，歡呼動地單于降。鈴聲南来金閃鑠，赦書已報經沙漠。
無題 陸游
碧玉當年未破瓜，學成歌舞入侯家。如今憔悴篷窗裏，飛上青天妒落花。
道室即事 陸游
一簮殘雪寄林亭，手把黄庭兩卷經。琴調養心安澹泊，爐香挽夢上青冥。隨緣久已均憂喜，玩世惟須半醉醒。溪父園公殊未見，頺然誰與共忘形。
夙興 陸游
青燈黄卷擁篝爐，殘髮垂蓬未暇梳。略似諸生勤夜課，絕勝小吏迫晨趨。雞聲喔喔寒猶力，月影離離淡欲無。幽致滿前君不領，枉因留滯嘆頭顱。
長安道 陸游
千夫登登供版築，萬手丁丁供斵木。歌樓舞榭高入雲，複幕重簾晝燒燭。中使傳宣騎飛鞚，達官候見車擊轂。豈惟炎熱可炙手，五月瞿唐誰敢觸。人生易盡朝露晞，世事無常壞陂復。士師分鹿真是夢，塞翁失馬猶爲福。君不見野老八十無完衣，歲晚北風吹破屋。
記夢 陸游
夜夢有客短褐袍，示我文章雜詩騷。措辭磊落格力高，浩如怒風駕秋濤。起伏奔蹴何其豪，勢盡東注浮千艘。李白杜甫生不遭，英氣死豈埋蓬蒿。晚唐諸人戰雖鏖，眼暗頭白真徒勞。何許老將擁弓刀，遇敵可使空壁逃。肅然起敬竪髮毛，伏讀百過聲嘈嘈。惜未終卷雞已號，追寫尚足驚兒曹。
冬夜讀書 陸游
茂陵病後非平昔，瘦骨竛竮短髮疏。紅燭悔從長夜飲，青燈喜對少年書。聖賢親見生非晚，忿慾俱空死有餘。破屋頺垣君勿笑，更闌弦誦滿吾廬。
遊僊五首  其一 陸游
飄飄鸞鶴杳難攀，萬里東遊海上山。應有世人遥稽首，紫簫餘調落雲間。
遊僊五首  其二 陸游
鳳舞鸞歌宴蘂宮，碧桃花下醉千鍾。紅塵謫滿重歸去，花未開殘宴未終。
遊僊五首  其三 陸游
玄圃春風賜宴時，雙成獨奏玉參差。侍晨飲釂虚皇喜，一段龍綃索進詩。
遊僊五首  其四 陸游
初珥金貂謁紫皇，僊班最近玉爐香。爲憐未慣叢霄冷，獨賜流霞九醞觴。
遊僊五首  其五 陸游
玉殿吹笙第一僊，花前奏罷色悽然。憶曾偷學春愁曲，謫在人間五百年。
過鄰家 陸游
今日病良已，笻枝發興新。高居遺世事，一笑過吾鄰。夕照明丹葉，秋風老白蘋。素衣雖化盡，不爲犯京塵。
山園晚興 陸游
傳杯誰與豁幽悰，霜晚黄花未滿叢。過雁一聲寒靄外，短籬數掩夕陽中。易雖病裏猶能讀，詩到愁邊始欲工。惟有功名真已矣，懶將華髮對青銅。
初冬出扁門歸湖上 陸游
桑柘枝空葉作堆，斜陽更著角聲催。雲歸玉笥茫茫去，水下蘭亭曲曲来。稻壟受犂寒欲遍，漁船入市晚爭回。貂裘破弊霜風冷，愁對青燈撥瓮醅。
新寒小醉睡起日已高戲作 陸游
倦眼矇矓睡易成，華胥税駕不多程。衾重枕穩當霜夕，氊暖屏深擁宿酲。栩栩蝶魂閑自適，緜緜龜息靜無聲。幽棲豈是忘微祿，正怕絛鈴擾五更。
太息 陸游
閑將白髮照清溝，太息年光逝不留。勲業無期著書晚，此生與世判悠悠。
冬夜讀書 陸游
平生喜藏書，拱璧未爲寶。歸来稽山下，爛漫恣探討。六經萬世眼，守此可以老。多聞竟何用，綺語期一掃。幽居出户稀，衰病擁爐早。青燈照黄卷，作意勿草草。
晚步 陸游
地爐附殘火，將夕鳥雀喧。食已了無事，扶杖閑出門。披披歸雲陣，淡淡新月痕。平生足憂患，歲晚信乾坤。緩步牛羊巷，浩歌桑柘村。九原不可作，吾意與誰論。
村舍 陸游
空谷人稀到，新寒病頓輕。晨霜催小獵，宿雨潤新耕。草莽秦馳道，雲烟越故城。千年不磨滅，惟有暮山横。
野步至近村 陸游
隨意出柴荆，清寒作晚晴。風吹雁北鄉，雲带月東行。童稚爭追逐，漁樵習送迎。白頭寧復仕，惟此餞餘生。
夜坐油盡戲作二首  其一 陸游
金樽畫燭少年豪，白首孤燈不厭勞。夜漏雖深書未竟，半缸誰與續殘膏。
夜坐油盡戲作二首  其二 陸游
欲盡殘燈更有情，可憐剪斷讀書聲。區區紙上太癡計，一笑開門看月朙。
歲暮 陸游
離離井上桐，鬱鬱牆下桑。零落豈不悲，無奈中夜霜。蟋蟀更可念，歲暮依客床。客亦自孤寂，衣篝歇殘香。一燈挂西壁，耿耿青無光。援筆欲寫愁，三喟不成章。
幽居感懷 陸游
偶傍楓林結數椽，東歸也復度流年。汀洲雁下依殘水，墟里人行破夕烟。十月風霜欺客枕，五更鼓角滿江天。散關清渭應如昨，回首功名一愴然。
山中夜歸戲作短歌 陸游
駿馬不用換美妾，名酒不用博凉州。霜天飲酒騎馬出，馳獵蹴蹋川原秋。少年意薄萬户侯，白首乃作窮山囚。箭鋒豈必盡狐兔，胸次聊欲平山丘。夜歸湖上酒初醒，莊舍蕭條燈火冷。解刀自笑太麤生，却染松煤飛兔頴。
狂歌 陸游
少年雖狂猶有限，遇酒時能傲憂患。即今狂處不待酒，混混長歌老巖澗。拂衣即與世俗辭，掉頭不受朋友諫。挂帆直欲截烟海，策馬猶堪度雲棧。枵然癡腹肻貯愁，天遣作盎盛藜莧。髮垂不櫛性所便，衣垢忘濯心已慣。眼前故人死欲無，此生行矣風雨散。羞爲塵土伏轅駒，寧作江湖斷行雁。
遲暮 陸游
遲暮固多感，況此歲崢嶸。霜霰忽已集，夜聞絡緯鳴。青燈不解語，依依有餘情。銅瓶煮寒泉，中作笙簫聲。沈憂能傷人，一夕白髮生。蓬莱渺雲海，金丹幾時成。
種秫 陸游
種秫供留客，移花待探春。愁邊開樂國，鬧裏作閑身。鬢髮今如此，頭顱莫問人。白鷗非避俗，野性自難馴。
擁爐 陸游
睡少人人笑老生，擁爐孤坐欲三更。月移西去失花影，風自北来傳漏聲。鳬鼎煎茶非俗物，雁燈開卷愜幽情。興来自喜猶彊健，一紙清詩取次成。
冬夜吟 陸游
昨夜凝霜皎如月，碧瓦鱗鱗凍將裂。今夜朙月却如霜，竹影横窗更清絕。造物有意娱詩人，供與詩材次第新。饑鴻病鶴自無寐，山窮水絕誰爲鄰。西村梅花消息動，唧唧寒醅漸鳴瓮。儘將醉帽插幽香，此生莫作長安夢。
讀書罷小酌偶賦 陸游
歲晚凄凉冰雪晨，頺垣破屋鏡湖濱。浮生亦念古有死，壯氣要使胡無人。黄卷展殘三太息，綠尊酌罷一嚬伸。躬耕不預差科事，猶向清時作幸民。
移花遇小雨喜甚爲賦二十字 陸游
獨坐閑無事，燒香賦小詩。可憐清夜雨，及此種花時。
書生嘆 陸游
君不見城中小兒計不疏，賣漿賣餅活有餘。夜歸無事喚儔侶，醉倒往往眠街衢。又不見壟頭男子手把鉏，丁字不識稱農夫。筋力雖勞憂患少，春秋社飲常歡娱。可憐秀才最誤計，一生衣食囊中書。聲名纔出衆毁集，中道不復能他圖。抱書餓死在空谷，人雖可罪汝亦愚。嗚呼人雖可罪汝亦愚，曼倩豈即賢侏儒。
冬夜醉解殘燈熒然起讀書至明賦詩十韵 陸游
冬夜厭久坐，頗幸一醉眠。滿酌文舉尊，徑臥子敬氊。鼻雷未及作，眼電遽瞭然。孤燈如秋螢，喚我開陳編。初欲限一卷，隨手紛聨翩。歡然不知疲，忽已晨烏遷。嗟我行六十，衰病迫殘年。仕進今永塞，文章後誰傳。飽食而安寢，此計定自賢。勿學草玄翁，死爲人所憐。
夜行 陸游
路長憂炬盡，馬弱畏泥深。腸斷猿啼樹，魂驚鬼嘯林。艱危窮自慣，寒苦老難禁。回首金牛道，加鞭負壯心。
遊淳化寺 陸游
蕭寺久不到，偶来幽興長。螘穿珠九曲，蜂釀蜜千房。雨過山横翠，霜新橘弄黄。年衰道不進，珍重一爐香。
餘慶出遊夜歸 陸游
杖藜尋勝愜幽情，芒屨如飛病體輕。迎客野梅纔半吐，避人山雉尚徐行。東谿水落灘聲壯，南嶺雲酣雪意成。薄暮歸来僧已定，佛龕獨對一燈明。
遊前山 陸游
兀兀無歡意，閑遊未擬回。屐聲驚雉起，風信報梅開。山雪堆僧衲，溪流動蟄雷。平生一桐帽，自惜犯塵埃。
齋前獨坐戲作 陸游
閉户學僧坐，頹然遺世情。虛窗鴿飛影，枯葉犬行聲。雪擁杉灰暖，雲垂紙帳明。清饞不可耐，一笑聽華鯨。
晚同僧至谿上 陸游
躭躭臥石熊當道，矯矯長松龍上天。不怕雪雲寒到骨，喚僧扶杖立橋邊。
僧飯 陸游
雲碓舂秔白，齋厨爨桂香。百窮慚燕頷，一飽慰龜腸。舉世知心少，平生爲口忙。何當棄簮笏，終老掩山房。
山店賣石榴取以薦酒 陸游
山色蒼寒雲釀雪，旗亭據榻興悠哉。麴生正欲相料理，催喚風流措措来。
平水小憇 陸游
蓐食草庵中，肩輿小市東。霧收山淡碧，雲漏日微紅。酒斾村場近，罾船浦溆通。平生喜行路，小住莫怱怱。
自若耶溪舟行杭鏡湖而歸 陸游
換馬亭前烟火微，鬬牛橋畔行人稀。雲山慘澹少顔色，霜日青薄無光輝。新酒篘成桑正落，美人信斷雁空歸。高樓何處吹長笛，清涙無端又濕衣。
宴坐 陸游
鼓樂弦歌萬二千，天魔剩欲破幽禪。道人袖手心如水，一點紗燈夜悄然。
遊山歸偶賦 陸游
此生本寄一浮漚，歸臥茅茨又四秋。習氣未除惟痛飲，幻軀偶健且閑遊。買蓑山縣雲藏市，横笛江城月滿樓。與世沈浮最安樂，莫思將相快恩讐。
六十吟 陸游
人生久矣無百年，六十七十已爲壽。嗟予忽忽蹈此境，衰髮如蓬面枯瘦。孤松摧折老澗壑，病馬凄凉依棧豆。尚無籌策活目前，豈有功名付身後。壁疏風入燈焰揺，地爐火盡寒蕭蕭。胸中白虹吐千丈，庭樹葉空衣未纊。
舒悲 陸游
嗜酒苦猖狂，畏人還齷齪。老病始悔嘆，天下無此錯。管葛逝已久，千古困俗學。捫蝨論大計，使我思景略。中原失枝梧，烟塵暗河洛。天道遠莫測，士氣伏不作。煌煌東觀書，無乃太寂寞。丈夫不徒死，可作一丘壑。歲晚計愈疏，撫事涙零落。
山園晚興 陸游
病骨初輕野興濃，閑扶拄杖夕陽中。草枯陂澤涓涓水，木落園林淅淅風。楊子凄凉老天祿，馬周憔悴客新豐。壯心未與朱顔改，一笑憑高送斷鴻。
獨立 陸游
獨立柴荆外，頽然一秃翁。亂山吞落日，野水倒寒空。憂患工催老，飄零敢諱窮。漁歌亦何恨，悽斷滿西風。
探梅二首  其一 陸游
半吐幽香特地奇，正如官柳弄黄時。放翁頗具尋梅眼，可愛南枝愛北枝。
探梅二首  其二 陸游
江路雲低糝玉塵，暗香初探一枝新。平生不喜凡桃李，看了梅花睡過春。
遠興 陸游
莫言人事足悲傷，只爲詩情合斷腸。窗檻雨晴湖灔灔，郊墟烟重月茫茫。梅花調苦愁三弄，竹葉香清泥一觴。閉户終年嗟局促，不如新雁到衡湘。
張功甫許見訪以詩堅其約 陸游
零落汀蘋露氣清，北窗昨夜已秋聲。書来屢有入東約，坐上極思虚左迎。激烈哦詩殷金石，縱横落筆走蛟鯨。吾曹此事期千載，老眼相逢剩要驚。
夜夢與數客觀畫有八幅龍湫圖特奇客請予作詩其上書數十字而覺不復能記明旦乃追補之亦彷彿夢中意也 陸游
高堂閱畫娱嘉賓，巨幅小卷縱横陳。其間一圖最傑作，命意落筆驚倒人。奇峰峭立插地軸，飛瀑崩瀉垂天紳。壽藤老木幻荒怪，深潭危棧愁鬼神。忽然白晝起雷電，始覺異物蟠奫淪。陰雲四興誅老魃，甘澍連夕蘇疲民。豈惟陂澤苖盡立，已活億萬介與鱗。文章與畫共一法，腕力要可回千鈞。錙銖不到便懸隔，用意雖盡終苦辛。君看此圖凡幾筆，一一圜勁如秋蓴。乃知世間有絕藝，天造草昧參經綸。吾言未竟且復止，剩發幽奥天公嗔。
泛舟 陸游
女牆齾齾带斜暉，短棹還從剡曲歸。木葉經霜渾欲盡，人家近水自相依。逢迎俗客言多忤，顛沛窮途計易非。雪裏閉門殊不惡，故貂雖弊勝無衣。
夜聞大風感懷賦吳體 陸游
故都宫闕汙羶腥，原野久稽陳大刑。未須校尉戍西域，先要將軍空朔庭。意言揮戈可退日，身乃讀書方聚螢。病起窗前髮如雪，夜聞風聲孤涕零。
骨相 陸游
骨相元知薄，功名敢自期。病侵彊健日，閑過聖明時。形勝輪臺地，飛騰瀚海師。江湖雖萬里，猶擬綴聲詩。
有感二首  其一 陸游
書生事業絕堪悲，横得虛名毁亦隨。怖懼幾成床下伏，艱難何啻劍頭炊。貸監河粟元知誤，乞尉遲錢更覺癡。已卜一庵鵝鼻谷，可無芝术療朝饑。
有感二首  其二 陸游
讀遍名山萬卷藏，殘年肻受俗低昻。正須嘯詠風濤上，未至悲辛酒{炙火=肉}旁。夢裏功名誰復計，閑中日月不勝長。虚皇有詔君知否，盡賜江湖作醉鄉。
城西晚眺 陸游
嫋嫋城笳咽，熒熒漁火青。霜凋兩岸柳，水浸一天星。靜看船歸浦，遥聞雁落汀。倚闌幽興極，不敢恨飄零。
苦寒 陸游
凍硯時能出苦吟，濁醪亦復慰孤斟。誰知冰雪凝嚴候，自是乾坤愛育心。癘鬼盡驅人意樂，遺蝗一洗麥根深。但嫌景短妨書課，棲鳥紛紛又滿林。
夙興 陸游
病後精神殊未减，披衣每起待晨雞。愛書不厭如平壑，戒酒新嚴似築堤。莫嘆茅茨常局促，猶勝簿領苦沈迷。迎長漸近丹當熟，已覺溫溫下徹臍。
冬夜讀書甚樂偶作短歌 陸游
衰病作書祟，常恨無新功。兔甌供茗粥，睡思一洗空。郊居近城闉，漏鼓傳鼕鼕。緗帙開爛漫，牙籖紛疉重。朱黄參筆墨，照映燈花紅。魯壁汲冡秘，天遣慰困窮。衮衣窺藻火，宗廟聽笙鏞。端居得至樂，生世豈不逢。藜羮冷未啜，短褐忘嚴冬。拜手謝造物，不須黑頭公。
冬夜月下作 陸游
造物寧能困此翁，浩歌庭下答松風。煌煌斗柄插天北，焰焰月輪生海東。皂纛黄旗都護府，峨冠長劍大明宮。功名晚遂從来事，白首江湖未嘆窮。
感憤 陸游
今皇神武是周宣，誰賦南征北伐篇。四海一家天曆數，兩河百郡宋山川。諸公尚守和親策，志士虚捐少壯年。京洛雪消春又動，永昌陵上草芊芊。
蓬户 陸游
蓬户真堪設爵羅，歲時野老自相過。人情靜處看方見，詩句窮来得最多。枕上長歌時激烈，樽前一笑且婆娑。白頭萬事都經遍，莫爲悲傷損太和。
行後園 陸游
霜風吹枯桑，落葉乾有聲。陂池日已涸，沙水見底清。人生非金石，歲暮難爲情。安得天邊鵠，駕之以遐征。
曉出遇獵徒有作 陸游
出門萬瓦粲晨霜，忽憶行軍起裹創。賣劍買牛身已老，搴旗斬將夢猶狂。奇才古有潛屠肆，豪氣今誰寓獵場。狐兔草間何足問，合留長箭射天狼。
贈道侶 陸游
崎嶇世路久知難，凖擬丹成玉鍊顔。十載尋人遍巖穴，一樽隨處對溪山。蘇門晝寂聞舒嘯，函谷秋清候度關。剩欲相招同此事，疑君未辦一生閑。
六言四首  其一 陸游
功名正恐不免，冨貴酷非所須。鐵馬未平邊徼，釣船且醉江湖。
六言四首  其二 陸游
噉飯一簞不盡，結廬環堵猶寛。常得奉祠玉局，不須草詔金鑾。
六言四首  其三 陸游
烏有翁邊貰酒，無何鄉裏尋花。把定東風一笑，今年别是生涯。
六言四首  其四 陸游
壯歲京華羈旅，暮年湖海清狂。勿倚新知可樂，笑中白刃如霜。
作雪未成自湖中歸寒甚飲酒作短歌 陸游
黑雲垂到地，飛霰如細礫。我從湖上歸，散髮醉吹笛。少年志功名，目視無堅敵。慘淡古戰場，往往身所歴。寧知事大繆，白首猶寂寂。凄凉武侯表，零落陳琳檄。報主知何時，誓死空憤激。天高白日遠，有泪無處滴。
題傳神 陸游
鹽車心愧渥洼姿，邂逅風雲妄自期。齧雪豈無歸漢日，飯牛猶有相齊時。君看短褐琴横膝，誰許峨冠劍拄頤。白髮蕭蕭雖憊矣，時来或將渡遼師。
閏月三夜舍西觀新月 陸游
平生絕愛初三月，況是平池浸玉鈎。老去人間朋舊少，一樽誰與話清愁。
獨夜 陸游
城上長更續短更，江平天迥雁方征。燈明紙帳雪霜色，火熟銅瓶風雨聲。濁酒未傾心已怯，細書時讀眼猶明。蕭然一室平生慣，纛下何須擁萬兵。
晚出偏門 陸游
一段新愁带宿酲，半欹烏帽策驢行。村墟香動梅初破，裘褐寒輕雪未成。渡口人爭紅日晚，沙邊雁带碧烟横。悠然又覓長堤路，腸斷城樓畫角聲。
薏苡 陸游
初遊唐安飯薏米，炊成不减雕胡美。大如芡實白如玉，滑欲流匙香滿屋。腹腴項臠不入盤，況復飱酪誇甘酸。東歸思之未易得，每以問人人不識。嗚呼奇材從古棄草菅，君試求之籬落間。
答鄭虞任檢法見贈 陸游
臥龍山前秋雨晴，鄭子過我如夙昔。照人眉宇寒巉巉，懸知筆有千鈞力。鏡湖歲暮霜葉空，乃聞載酒同諸公。歸来湖山皆動色，新詩一紙吹清風。文章要須到屈宋，萬仞青霄下鸞鳳。區區圓美非絕倫，彈丸之評方誤人。
舟中曉賦 陸游
小艇下滄浪，吳歌特地長。斜分半艙月，滿載一篷霜。香甑炊菰白，醇醪點蟹黄。宦遊元爲口，莫恨老江鄉。
野興二首  其一 陸游
玉門關外何妨死，飯顆山頭不怕窮。春瓮已成花欲動，了無一事着胸中。
野興二首  其二 陸游
猿臂將軍老未衰，氣吞十萬羽林兒。南山射虎自堪樂，何用封侯高帝時。
月夜有感 陸游
炯炯冰輪升，澹澹玉宇碧。高樓傾美酒，一醉不容失。陸生獨何事，閉户飽岑寂。年来負風月，豈止此一夕。平生酒邊身，欲老每自惜。夜闌耿不寐，浩歌出金石。
落魄 陸游
落魄東吳莫笑儂，今年要不負春風。閑愁擲向乾坤外，永日移来歌吹中。酒浪欲爭湖水綠，花光却妒舞衫紅。公卿憂責如山重，肻信人間有放翁。
遣興 陸游
壯年一箭落雙鵰，野餉如今擷藥苖。寒與梅花同不睡，悶尋鸚鵡說無憀。烏絲闌上詩初就，緑綺聲中酒半消。老去可憐風味在，未應山海混漁樵。
湖村野興二首  其一 陸游
十里疏鐘到野堂，五更殘月伴清霜。已知無奈姮娥冷，瘦損梅花更斷腸。
湖村野興二首  其二 陸游
山色空濛雨點微，醉中不覺濕蓑衣。何妨乞與丹靑本，一棹横衝翠靄歸。
看鏡 陸游
局促人間百不如，每看清鏡嘆頭顱。醉来風月心雖在，老去軒裳夢已無。棋劫正忙停晚餉，詩聨未穩畫寒爐。乘除尚喜身强健，六十登山不用扶。
塞上 陸游
塞上今年有事宜，將軍承詔出全師。精金錯落八尺馬，刺繡鮮明五丈旗。上谷飛狐傳號令，蕭關積石列城陴。不應幕府無班固，早晚燕然刻頌詩。
舟過會稽山下因繫舟遊近村迨暮乃歸 陸游
六十齒髮衰，歲月如逝波。秦王酒瓮邊，知復幾經過。欣然捨畫檝，仄步捫青蘿。一徑入幽谷，四面聞樵歌。白雲忽破碎，翠木相蕩摩。瀲瀲春塘滿，柳陰戲雙鵝。浮生百憂中，此樂顧豈多。日暮吾其歸，已恐爛斧柯。
人日偶遊民家小園有山茶方開 陸游
人日西郊路，晨光射淺灘。停橈喜蕭散，照影嘆衰殘。社酒香浮瓮，春蔬綠滿盤。山茶雖慰眼，不似海雲看。
過杜浦橋二首  其一 陸游
橋外波如鴨頭緑，杯中酒作鵝兒黄。山茶花下醉初醒，却過西村看夕陽。
過杜浦橋二首  其二 陸游
橋北雨餘春水生，橋南日落暮山横。問君對酒胡不樂，聽取菱歌烟外聲。
上元日晝臥 陸游
積雨連上元，孤愁臥空館。宿酲殊未解，欲起意復懶。床敷蠻氊穩，被擁吳綾暖。殘香碧縷細，軟火紅焰短。雖云少睡眠，聊喜屢展轉。昏昏忽已暮，一笑呼茗椀。
莊器之作招隱閣項平父諸人賦詩予亦繼作 陸游
諸公共賦反招隱，細字斜行肻見傳。語到淮南小山作，人如江左永和年。一窗蘿月禁春瘦，萬壑松風撼晝眠。我亦尚嫌林谷淺，因君更擬斸雲烟。
春夜讀書感懷 陸游
荒林梟獨嘯，野水鵝群鳴。我坐蓬窗下，答以讀書聲。悲哉白髮翁，世事已飽更。一身不自恤，憂國涕縱横。永懷天寶末，李郭出治兵。河北雖未下，要是復兩京。三千同德士，百萬羽林營。歲周一甲子，不見胡塵清。賊酋實孱王，賊將非人英。如何失此時，坐待奸雄生。我死骨即朽，靑史亦無名。此詩倘不作，丹心尚誰明。
宿能仁寺 陸游
小雨暗江城，倦客寄僧榻。孤燈如秋螢，清夜自開闔。遥憐萍青青，厭聽鼃閤閤。窗明竟無寐，卯酒倒殘榼。
寄題方伯謨遠庵 陸游
方侯胸中負經濟，議論源源有根柢。借令不用老山林，尚欲著書垂萬世。百年苦短萬世長，榮利一時真聚蚋。渠曹定自别肺肝，今夕不爲明旦計。
雨中宿石帆山下民家 陸游
老覺山行倦，閑便水宿幽。雨泥看放鴨，烟草聽呼牛。槃箸煩頻勸，窗扉喜小留。餘年竟何事，高枕送悠悠。
中夜雨霽月色入户起飲酒一杯作絕句 陸游
吹盡浮雲天宇清，城頭疊鼓報三更。平生無此一杯酒，玉笥峰頭看月生。
贈石帆老人 陸游
地僻林深客到稀，高舂未起閉柴扉。新松鬱鬱三千本，密竹蕭蕭一尺圍。溪叟旋分菰米滑，山童新采蕨芽肥。因君更作長閑想，麟閣雲臺竟是非。
溪上醉吟 陸游
行行不知溪路深，但怪素月生遥岑。不辭醉袖拂花絮，與子更醉青蘿陰。
囚山 陸游
垣屋參差綠樹邊，囚山光景餞華顛。平川極目思秦地，大澤浮空憶楚天。刺虎射麋俱已矣，舉杯開劍忽悽然。此生終遣英雄笑，棘沒銅駝六十年。
小園 陸游
松菊僅三畝，作園真強名。馴禽驚不去，熟果墜無聲。倦就盤陀坐，閑拈楖栗行。茅亭亦疏豁，憑檻看春耕。
鄉人或病予詩多道蜀中遨樂之盛適春日遊鏡湖共請賦山陰風物遂即杯酒間作四絕句却當持以誇西州故人也  其一 陸游
嫩日輕雲淡沲天，撲燈過後賣花前。便從水閣杭湖去，捲起朱簾上畫船。
鄉人或病予詩多道蜀中遨樂之盛適春日遊鏡湖共請賦山陰風物遂即杯酒間作四絕句却當持以誇西州故人也  其二 陸游
舫子窗扉面面開，金壺桃杏間尊罍。東風忽送笙歌近，一片樓臺泛水来。
鄉人或病予詩多道蜀中遨樂之盛適春日遊鏡湖共請賦山陰風物遂即杯酒間作四絕句却當持以誇西州故人也  其三 陸游
湖波緑似鴨頭深，一日春晴直萬金。好事誰家鬭歌舞，方舟齊榜出花陰。
鄉人或病予詩多道蜀中遨樂之盛適春日遊鏡湖共請賦山陰風物遂即杯酒間作四絕句却當持以誇西州故人也  其四 陸游
花光柳色滿牆頭，病酒今朝懶出遊。却就水亭開小宴，繡簾銀燭看歸舟。
病中 陸游
風雨暗江天，幽窗起復眠。忍窮安晚境，留病壓災年。客助修琴料，僧分買藥錢。餘生均逆旅，未死且陶然。
病起 陸游
開歲忽六十，病餘閑炷香。春光向客淡，夜漏爲愁長。已老鷄豚社，永違鵷鷺行。蒼龍西角月，孤夢墮微茫。
小築 陸游
小築茅茨鏡水濱，天敎靜處著閑身。平原不復賦豪士，甫里但思歌散人。翠壁微泉時的皪，衡門疉嶂曉嶙峋。子虚誤辱諸公賞，萬里輕鷗豈易馴。
記夢 陸游
東吳春暮寒猶重，睡美不聞城角動。身雖衰惰怕出門，江山尚入幽窗夢。夢到青羊看修竹，道人告我丹將熟。試求一黍換肝腸，它日重来駕黄鵠。
久雨排悶 陸游
一春略無十日晴，雨脚纔斷雲已生。奇葩摧敗等青莧，嘉穀漂蕩隨浮萍。書生病臥苔及榻，濕薪燎衣熏欲盲。腰頑足痺空嘆息，咫尺不得行中庭。讀書窗黑不見字，彈琴弦緩那成聲。老盆濁酒且復醉，兩部鼓吹方施行。
雨中泊舟蕭山縣驛 陸游
端居無策散閑愁，聊作人間汗漫遊。晚笛隨風来倦枕，春湖带雨送孤舟。店家菰飯香初熟，市擔蓴絲滑欲流。自笑勞生成底事，黄塵陌上雪蒙頭。
夜漏欲盡行度浮橋至錢清驛待舟 陸游
潮生抹沙岸，雲薄漏月明。江頭曉色動，鴉起人未行。扶攜度長橋，仰視天宇清。遥憐繫舟人，聽我高屐聲。水檻得小憩，一笑拄杖横。澄漪弄孤影，微風吹宿酲。湛然方寸間，不受塵事攖。寄語市朝人，此樂未易名。
江頭十日雨 陸游
江頭十日雨，雨止春已盡。殘紅如掃空，草木皆綠潤。村墟櫻筍鬧，節物團糉近。可憐笠澤翁，百憂集雙鬢。賦詩空自清，學道了不進。林間一甌茶，晤語君勿吝。
柯橋客亭二首  其一 陸游
小市初晴已過春，朱櫻青杏一番新。灞陵老子無人識，暫借郵亭整角巾。
柯橋客亭二首  其二 陸游
梅子生仁燕護雛，遶簷新葉緑扶疏。朝来酒興不可耐，買得釣船雙鱖魚。
小雨舟過梅市 陸游
故故催詩襯雨蓬，悠悠破夢隔雲鐘。遥看漁火兩三點，已過暮山千萬峰。老矣自應埋病骨，歸哉莫念抗塵容。停橈小住青楓岸，吴市高人儻可逢。
曉枕 陸游
曉枕鶯聲带夢聽，忽看淡日滿窗櫺。閑愁誰遣濃如酒，醉過殘春不解酲。
巢菜 陸游
冷落無人佐客庖，庾郎三九困譏嘲。此行忽似蟆津路，自候風爐煮小巢。
吳娘曲 陸游
鏡奩蠶出千黑蟻，釵梁梅小雙青豆。吳娘十四未知愁，羅衣已覺傷春瘐。閑尋女伴過西家，鬬草歸来日未斜。睡睫濛濛嬌欲閉，隔簾微雨壓楊花。
感舊 陸游
醉眼常輕兒女曹，西遊對客尚能豪。縷金羯鼓龜兹樂，鏤玉琵琶邏逤槽。巫峽已回行雨夢，錦江空憶浣花遨。閑情何計都除盡，爲覓并州快剪刀。
晨起閑步 陸游
飛紅掠地送春忙，嫰綠成陰带露香。聽徹曉天鶯百囀，却隨飛蝶度横塘。
初夏同桑甥世昌過鄰家 陸游
空谷舊生涯，蕭條只自嗟。妻饞嗔護筍，兒病失澆花。赤米老能飽，濁醪貧可賖。徴科幸差簡，扶杖過鄰家。
寓嘆 陸游
孤生拙料事，諸老誤知人。世故幾翻覆，此身常賤貧。有書藏禹穴，無地靜胡塵。衰病今年劇，呻吟欲過旬。
春夏雨暘調適頗有豐歲之望喜而有作 陸游
二十年無赤白囊，人間何地不耕桑。陂塘處處分秧遍，村落家家煮繭忙。野老逢年知飽暖，書生隨例得猖狂。雨餘天氣初清潤，曵履長歌出草堂。
聞虜酋遁歸漠北 陸游
幽州遺民欵塞来，来者扶老携其孩。共言單于遠逃遁，一夕荆棘生燕臺。天威在上賊膽破，捧頭鼠竄吁可哀。妄期舊穴得孳育，不知天網方恢恢。老上龍庭豈不遠，漢兵一炬成飛灰。陛下中興天所命，築壇授鉞皆雄才。煌煌九霄掲日月，浩浩萬里行風雷。虢山多獸可遊獵，汝不請命何歸哉。
初夏遊凌氏小園 陸游
水滿池塘葉滿枝，曲廊危榭愜幽期。風和海燕分泥處，日永吳蠶上簇時。閑理阮咸尋舊譜，細傾白墮賦新詩。從来夏淺勝春日，兒女紛紛豈得知。
偶得北虜金泉酒小酌賦絕句二首  其一 陸游
草草杯盤莫笑貧，朱櫻羊酪也嘗新。燈前耳熱顛狂甚，邊酒誰言不醉人。
偶得北虜金泉酒小酌賦絕句二首  其二 陸游
逆胡萬里跨燕秦，志士悲歌泪滿巾。未履戰塲齊奏凱，一樽先醉范陽春。
無題 陸游
珠鞲玉指擘箜篌，誰記山南秉燭遊。結綺詩成江令醉，橐泉夢斷沈郎愁。天涯落日孤鴻沒，鏡裏流年兩鬢秋。不用更求驅豆術，人生離合判悠悠。
戲贈 陸游
簾幕陰陰晝漏遲，鵝黄雪白絡新絲。只應笑殺東鄰女，不見鞦韆到折時。
題少陵畫像 陸游
長安落葉紛可掃，九陌北風吹馬倒。杜公四十不成名，袖裏空餘三賦草。車聲馬聲喧客枕，三百青銅市樓飲。杯殘炙冷正悲辛，仗內鬭雞催賜錦。
閑居書事 陸游
園林綠葉一番新，桃李吹成陌上塵。玩易焚香消永日，聽琴煮茗送殘春。隱居正欲求吾志，大患元因有此身。堪笑癡人營冨貴，百年贏得冢前麟。
登臺遇雨避於山亭晚霽乃歸 陸游
溽暑不堪蝸舍陋，瘦藤扶我上危臺。搏禽俊鶻横空去，卷雨狂風掠野来。壯觀深知化工妙，幽尋却蹋夕陽回。悠然有喜君知否，屐齒留痕遍綠苔。
村居書觸目 陸游
雨霽郊原刈麥忙，風清門巷曬絲香。人饒笑語豐年樂，吏省徴科化日長。枝上花空閑蝶翅，林間葚美滑鶯吭。飽知遊宦無多味，莫恨爲農老故鄉。
訪醫 陸游
衰與病相乘，況復積憂慮。眩昏坐輒瞑，疲弱行欲仆。今晨訪之醫，見語疾當去。脉来如泉源，未易測君數。盛衰當自察，信醫固多誤。養氣勿動心，生死良細故。
夏夜讀書自嘲 陸游
事業無成去日遒，只今身世付滄洲。風烟慘慘菰蒲老，星斗離離河漢流。寂寞書生學奇字，窮愁客子著春秋。白頭自苦君無笑，骨朽成塵志未休。
夏日小宴 陸游
横吹銅笛蒼龍聲，雙奏玉笙丹鳳鳴。已判百年終醉死，要將一笑壓愁生。旋移畫舫破山影，高捲朱簾延月明。試問炎歊在何許，夜闌翻怯葛衣輕。
送紫霄女道士四明謝君二首 陸游
一别南充十四年，時時清夢到金泉。山陰道上秋風早，却見神仙小自然。道骨仙風凛不群，清秋采藥到江村。自言家住雲南北，知是遺塵幾世孫。
醉中夜自村市歸 陸游
村市夜騎黄犢還，却登小閣倚闌干。銀河斜界曉天碧，璧月下入秋江寒。吾輩身閑且飲酒，人生事定須闔棺。元自胸中著雲夢，莫驚緑鬢耐悲歡。
城北夜 陸游
端居厭孤寂，偶繫北城舟。天地凄凉色，江湖汗漫遊。螢光矜暗夜，蟲語報新秋。老去功名意，青燈映布裯。
秋夜舟中作 陸游
沽酒黄葉村，炊飯紅蓼岸。居人不孰何，正作漁父看。漁父我所羨，尚恐不得作。讀書端自癡，遊宦亦何樂。四顧澤茫茫，仰視天離離。長歌入雲去，月落斗未欹。
日晚散步湖上遇小雨 陸游
暮色蒼蒼日初落，寒聲策策風正作。湖邊倚杖隄上行，病起聊試遊山脚。平生出門輕萬里，老去謝客專一壑。風濤澒洞鮫鰐横，閶闔崔嵬鬼神惡。春蕪二頃叱黄犢，老學爲農元不錯。兜鍪蟬冕俱掃空，雨笠香新織青篛。
安期篇 陸游
我昔遊岷峨，捫蘿千仞峰。丈人倚赤藤，恐是安期翁。贈我一丸藥，五雲出瓢中。服之未轉刻，瑩然冰雪容。素手掬山靄，緑髮吹天風。丈人顧我喜，共騎一蒼龍。蓬莱亦何求，愛此萬里空。却来過齊州，螘垤看青嵩。
曉望海山 陸游
暮山青尚淺，曉山如黛染。開窗望海山，天清霧方斂。向来六月中，黑雲齊如截。蒼龍下曵尾，卷雨灑炎熱。造物信老手，忽作萬里秋。刻削此孤峭，巉然消客愁。豈無一布帆，寄我浩蕩意。會當駕長風，清嘯遺世事。
山園草木四絕句 紫薇 陸游
鐘鼓樓前宫様花，誰令流落到天涯。少年妄想今除盡，但愛清樽浸晚霞。
山園草木四絕句 黄蜀葵 陸游
開時閑淡斂時愁，蘭菊應容預勝流。剩欲持杯相領略，一庭風露不禁秋。
山園草木四絕句 拒霜 陸游
滿庭黄葉舞西風，天地方收肅殺功。何事獨蒙青女力，牆頭催放數苞紅。
山園草木四絕句 蓼花 陸游
十年詩酒客刀州，每爲名花秉燭遊。老作漁翁猶喜事，數枝紅蓼醉清秋。
賽神曲 陸游
叢祠千歲臨江渚，拜貺今年那可數。須晴得晴雨得雨，人意所向神輒許。嘉禾九穗持上府，廟前女巫遞歌舞。嗚嗚歌謳坎坎鼓，香烟成雲神降語。大餅如槃牲腯肥，再拜獻神神不違。晚来人醉相扶歸，蟬聲滿廟鎖斜暉。
夜中起讀書戲作二首  其一 陸游
髮已凋零齒已疏，忍饑白首臥蝸廬。風聲忽轢蓬窗過，夜半呼燈起讀書。
夜中起讀書戲作二首  其二 陸游
滅虜區區計本疏，水邊喬木擁茅廬。九原定發韓公笑，至老依然一束書。
秋夜出門觀月 陸游
六十衰翁適得閑，一秋無事掩柴關。雁来慘淡沙場外，月出蒼茫雲海間。飲酒已衰猶愛客，著書初畢可藏山。此生終羨漁家樂，小艇常衝夕靄還。
雨中買酒鏡湖酒樓 陸游
陰風號大澤，暮雨上高樓。愁憶新豐酒，寒思季子裘。登臨天地迮，老病歲時遒。安得急裝去，北平防盛秋。
聞虜政衰亂掃蕩有期喜成口號二首  其一 陸游
正朔今年被百蠻，遥知喜色動天顔。風雷傳號臨春水，貔虎移軍過玉關。博士已成封禪草，單于將就會朝班。孤臣老抱周南恨，壯觀空存夢想間。
聞虜政衰亂掃蕩有期喜成口號二首  其二 陸游
遺虜遊魂豈足憂，漢家方運幄中籌。天開地闢逢千載，雷動風行遍九州。刁斗令嚴青海夜，旌旗色照鐵關秋。功名自是英豪事，不用君王萬户侯。
甲辰中秋無月十七夜獨皦然達旦 陸游
老覺人間無一欣，窮閻掃軌謝紛紛。已憑白露洗明月，更遣清風收亂雲。棲鵲揀枝寒未穩，斷鴻呼伴遠猶聞。病羸慵踏梧桐影，倚柱長吟夜向分。
悲秋 陸游
病後支離不自持，湖邊蕭瑟早寒時。已驚白髮馮唐老，又起清秋宋玉悲。枕上數聲新到雁，燈前一局欲殘棋。丈夫幾許襟懷事，天地無情似不知。
農家秋晚戲詠 陸游
鞭地如鏡築我場，破礱玉粒輸官倉。九月野空天欲霜，甑中初喜新粳香。舍邊蕭蕭落葉多，野蠶出繭飛黄蛾。寒蔬種罷醉且歌，隻雞短紙賽園婆。
病中作 陸游
老鶴遼天興未窮，此生光景自匆匆。家爲逆旅相逢處，身在嚴裝欲發中。澀眼尚于書有味，孤愁殊覺酒無功。揮戈草檄今誰記，歲晚江邊白髮翁。
秋夜讀書 陸游
讀書喜夜長，著書悲齒暮。平生企前哲，凜有庸人懼。吾廬大澤中，地曠北風怒。徂年凋草木，寒氣逼霜露。燈昏老眼闇，鈍馬行惡路。投枕卷未終，吾衰嘆非故。
病起 陸游
頹垣破屋暗藜蒿，病起不知秋已高。晨倚山楹群木脫，暮臨苔砌百蟲號。力殫編簡初何得，腰折塵埃只漫勞。賴有濁醪生耳熱，狂歌醉草寄吾豪。
晨起 陸游
孤夢忽自驚，小窗初送明。珍禽語庭樹，可愛不知名。向者事宦遊，塵土過半生。傳呼束带出，鼕鼕尚殘更。山居雖自由，晨起亦有程。洗硯拂書几，一笑愜幽情。
秋夜 陸游
老病龍鍾不入城，濁醪麤飯餞餘生。未霜村舍秋先冷，無月江天夜自明。出塞雖慚平賊手，下帷聊喜讀書聲。山童睡熟青燈暗，自撥殘爐候藥鐺。
雨中過東村 陸游
小雨空濛物象奇，偶扶藤杖過東陂。墊巾風度人爭看，蠟屐年光我自悲。窮鬼有靈揮不去，死魔多力到無期。歸来笑向譍門說，且了浮生一首詩。
山寺 陸游
寺門壓石危欲崩，槎牙老松挂蒼藤。風傳上方出定磬，雨暗古殿長明燈。宿林野鶻驚復起，爭栗山童呼不譍。谿南聞道更幽絕，明日裂布縫行縢。
天王廣敎院在蕺山東麓予年二十餘時與老僧惠迪遊略無十日不到也淳熙甲辰秋觀潮海上偶繫舟其門曵杖再遊怳如隔世矣 陸游
遊山如讀書，深淺皆可樂。道邉小精舍，亦自一丘壑。凄凉四十年，始復重著脚。老僧逝已久，講座塵漠漠。當時童子輩，衰鬢亦蕭索。掃壁觀舊題，歲月真電雹。文章卑不傳，衣食窘如昨。出門意惘然，遼海渺孤鶴。
江月歌 陸游
放翁平生一釣船，秋水未落江渺然。露洗玉宇清無烟，月輪徐行萬里天。人間聲利何足捐，浩歌看月冷不眠。孤鶴掠水来翩翩，似欲駕我從此仙。我寓紅塵今幾年，俛首韁鎖常自憐。樂哉揮手過月邉，西風未凋玉井蓮。
初寒書懷 陸游
嵩雲緱月本閑人，誤落塵中白髮新。萬事看山差入眼，百年把酒獨關身。棧邊老馬行安往，床下寒龜息自勻。藜杖一枝猶好在，未妨閑探早梅春。
歲暮 陸游
小築幽栖與拙宜，讀書寫字伴兒嬉。己無嘆老嗟卑意，却喜分冬守歲時。羮𦞦芳鮮新弋雁，衣襦輕暖自繅絲。農家歲暮真堪樂，說向公卿未必知。
晨興 陸游
倦枕厭寒夜，起尋殘火溫。喈喈衆雞動，耿耿一燈昏。野氣增霜力，窗光淡月痕。早朝非老事，且復灌吾園。
村飲 陸游
少年喜任俠，見酒氣已吞。一飲但計日，斗斛何足論。緑草滿雉場，紅旗植毬門。三叫落烏幘，倒瀉黄金盆。銀爐熾獸炭，狐兔紛炮燔。浩歌撼空雲，壯志排帝閽。回首今幾時，去日如車奔。朱顔辭曉鏡，白髮老孤村。鄰翁勸黍酒，稚子供魚飱。功名信巳乎，萬事付乾坤。
夜半讀書罷出門徙倚久之歸賦長句 陸游
浩歌曵杖出柴扉，不管三更露濕衣。擬看林梢殘月上，偶逢浦口斷雲歸。驚鴻脫網寒相倚，饑鶻思巢夜亦飛。却掩北窗誰晤語，聊憑香盌洗塵鞿。
曝書偶見舊稿有感 陸游
日滿晴軒理蠧魚，壯遊回首一欷歔。凄凉王粲從軍作，零落相如諫獵書。歌吹恍思登北固，弓刀誰記渡南沮。虎頭本欠功名相，歸老林間計未疏。
崑崙行 陸游
陰雲解駮朝暾紅，黄河直與崑崙通。不駕鸞鳳驂虬龍，徑躡香烟上空中。吾行忽過日月宮，下視積氣青濛濛。寒暑不分晝夜同，嵳峨九關常烈風。凜然蕭森變沖融，不悸不眩身如空。塵沙浩劫環無窮，詎須更覓安期翁。
一室 陸游
九萬笑鵬摶，幽居一室寛。雨聲便早睡，酒力壓新寒。懶覺閑多味，衰知死有端。此生吾自斷，不必夢邯鄲。